جەدەلی دین و جەهالەت … د. کەمال میراودەلی – Denegkan\nجەدەلی دین و جەهالەت … د. کەمال میراودەلی\nbyکەمال\tAugust 15, 2013\tگشتی\n[ وَقُلْ رَبِّ زِدْنِي عِلْمًا} [طه : 114\n[بپاڕێوە: خودایا، زانستم زیاد کە]\nلە پێشەوە دەبێ بڵێم: ئەمە دیاردەیەکی ئاسایی یە، تایبەت بە کورد و کۆمەڵگای کوردیی نییە. بۆیە سەیر نییە کەسانێک هەبن بە ناوی دینەوە کوفر بەرامبەر بە شاعیری کورد شێرکۆ بێکەس بکەن.\nلە ئەمریکا، لە بەریتانیا، لە هەموو شوێنێک، جار جارە ، کەسانی خاوەن بیروباوەڕی توندڕەوی دینیی، دیارە زۆر بیروباوەڕی توندڕەوی دنیاییش، دەردەکەون.\nبەلام لەو ولاتانەدا کە یاسا هەیە، یاسا یەکلاییکەرەوەیە، وەک چۆن کەسێكی دینیی دەتوانێ بە ئازادیی بیرورای خۆی بڵێ، کەسی دژی ئەویش دەتوانێ. ئەمە هەمووی لە چوارچێوەی دایەلۆگ، جەدەلدا روو دەدا، [و جادلهم بالتی هی احسن] دەیباتەوە. گەر کێشەش هەبێت یاسای یەکسانی یەکلایی دەکاتەوە.\nزەلامێ دەتوانێ لە کەنیسەیەکدا بشیڕێنێت: من کوڕی مەسیحم، ئێوە هەموو کافرن و لە دین لاتان داوەو بێئەخلاقن.\nئەمە ئاسایی یە.\nبەلام ئەوەش ئاسایی یە، کە زەلامێکی تر لێی راست بێتەوە بلێ : وەڵلا تۆ لە مونافیقیکی گەواد زیاتر نیت.\nکەس نوێنەری خودا نییە لە سەر زەوی. لەم سەردەمی تەقینەوەی زانست و زانیاری هەزار چەشندا، درۆو فشەو فیشاڵ پەتی یەکجار کورتە. چی تر ئیددیعای دین و ریش و کلاو عەبا پیرۆزیی بە تاکەکەس بە ناوی دینەوە نادات. پیرۆزییەکە یا دروستتر رێزو تەقدیرو خۆشەویستی خەڵک بۆ پیاوی دینیی لە بیرو وتارو رەفتارو زانایی و کەسێتیی چاکی ئەو کەسە خۆیەوە دێت، هیچی تر لە عەباو دوعاو دەعبای ناو سەریەوە نایەت. لە پایەو شوێنە دینییەکەیەوە نایەت. سیفەتی (دینیی) پێویستە بۆ هیچ مرۆڤێک، مامۆستایەک، زانایەک بەکار نەیەت، چونکە هەڵەیەو کوفراندنەو دەشێ بازرگانی سیاسیی پێوە بکرێت.. پێویستە بوترێت: مامۆستا لە بواری ئاییندا، یان لە کاروباری دیندا، نەک مامۆستای ئایینی، و بەم چەشنە.\nدوو حەفتەیەک لە مەوپێش پاپا چوو بۆ بەرزایل.\nسێ ملێۆن کەس خۆڕسکی پێشوازییان لێکرد. ئەویش وەک مرۆڤێکی هەرەئاسایی تێکەلی خەلکەکە بوو.\nکە گەڕایەوە لێیان پرسی: بیرورات چییە بەرامبەر ئەو قەشانەی هاورەگەزیی هەڵدەبژێرن؟\nوەلامەکەی ئەوە بوو: من کێم تا بتوانم حوکمیان بە سەردا بدەم!\nواتە: با پایەکەی پاپای هەلبژێردراوو قبوڵکراوی هەموو دنیای مەسیحییەت بێت، ئەو تاکە ئینسانێکە وەک هەموو کەسێکی تر عەبدی خودایە، چۆن دەتوانێ حوکم بە سەر چاکە یان گوناهی کەساندا بدات. ئەمە قسەی کەسێکە کە رێبەری دینیی ١٢٠٠ ملیۆن کاسۆلیکە لە دنیاداو خۆی لە منالێک گەورەترو بە تواناترو زاناتر نازانێت.\nدیارە ئەمە بیرو وتارو رەفتاری هەموو پاپاو پیاوی دینیی مەسیحیی نەبووە لە مێژوودا، بەلام، دوای ئەو هەموو تاوان و کوشتارو ستەمەی چەندین سەدە بە ناوی دینەوە کرا، حەقیقەتە ساغبۆوەکە ئەوەیە، ئیمان و گوناه تەنیا لای خوداوەند خۆی ، لە رۆژی حیسابدا، یەکلایی دەبێتەوە. ئەمە شەرعی خوداوەند خۆیەتی.\nخودا خۆی مرۆڤی خەلق کردووەو بۆ خۆی دەگەڕێنەوە. تا دوا هەناسەی ژیانی و سانیەی رۆحدەرچوونیی، هەموو مرۆڤێكی گوناهکار بۆی هەیە تۆبە بکاو تکای بەخشین لە خوداوەندی خۆی بکات و بە ئیمانداریی بمرێت. .ئیدی چ مرۆڤێکی حەقیری خوا لەم دنیایەدا بۆی هەیە حوکمی ئیمانداریی و بێئیمانیی بە سەر مرۆڤانی تردا بدات وبە کافر ناویان بەرێت؟. پێغەمبەریش (درودی خودای لە سەر بێت] نەیتوانیوە بە یەقین بریار بدات کێ بەراستی ئیماندارەو کێ مونافیق و گوناهکارە.\nگەشتەکەی پاپا دینیی بوو، بەلام پڕ لە خۆشیی ئینسانی و خۆشەویستی کۆمەلایەتیی بوو بۆ ئەو سێ ملیۆن کەسەی پێشوازییان لێکرد، موناسەبەتەکە زۆر لە شەڕەئاوەکەی سلێمانی و یاری بەرشەلۆنە بۆ دیندارەکان خۆشتر بوو، [ تکایە لەم لینکەدا بڕوانە وێنەکان] بەلام ئەمە تەنیا نرخ و ناوەرۆکی دینیی و رۆحی بۆ بەشداران زیاتر و دەولەمەندتر کرد.\nئەمرۆ هەزاران دەروازەو پەنجەرەی زانستی کراوەن و هیچ زانستێکی دینیی، سیاسیی، پزیشكیی، یاسایی، تەکنۆلۆجی هتد قۆرخکاری کەس نییە. هەر کەسێ خوێندەواری چاک و زمانزان بێت، کلیکی هەر بابەتیك لە سەر گۆگل بکات، هەزاران لاپەرە زانستی دەربارەی هەر شتێ بیەوێت دەخرێتە بەردەمی.\nگەر کەسێ عارەبی باش بزانێت هەر ئایەتێکی قورئان بنووسێت لە گەرانی گۆگل – دا، دەقی ئایاتەکە و دەیان تەفسیری وەک ابن الجوزي، البیضاوي، ابی حاتم، طەبەری و بوخاری و ئیبن کەثیر\nهتد لە ژێر ئایەتەکەوە بۆ دەردەکەون جگە لە سەدان تەفسیرو لێکدانەوەی نوێ.\nخۆ گەر ئینگلیزیش بزانیت ئەوە تەرجەمەکەی بە ئینگلیزی و سەدان وتارو لێکدانەوە بە ئینگلیزی هەیە.\nئەمە داهێنانی زانستی ئەوانەیە عەقڵبەردینەکان بە کافریان دەزانن کە ئەم هەموو قودرەتە زانستییەیان بە مرۆڤی ئەم سەردەمە بەخشیوە. زۆربەی زانست و داهێنراوەکانی دنیا هی جوولەکەکانن کە ئێستا دینیان کردوووە بە بناسی نەتەوەیی و لە رێگەی سوڵتانی عەقڵ و عیلمەوە دەستیان بە سەر دنیادا گرتووە بە ئابووریی و زانست و سیاسەت و میدیایەوە، لە کاتێکدا هەمەجییەکانی جاهیلییەتی عەرەبیی جوانترین میرات و توراثی بەرزو پیرۆزی ئیسلامیی و پێش ئیسلامی لە سوریادا بە مزگەوتە دێرینەکانیشەوە دەتەقێننەوەو خاپوور دەکەن و بەناوی جیهادەوە لەم سەدەی بیستویەکەمەدا دەم دەنێنە خوێن و جەرگی ماڵ ومنداڵی یەکترەوە،هەر چەند میلێک دوور لەوانیش ئیسرائیلییەکان پێیان پێ دەکەنن و لە دەیان پایتەختیشەوە، هەر لە واشنتۆنەوە تا ئەنقەرەو ریاض، ئاگرەکە خۆش دەکەن.\nئیدی سەرەدمی ئەوە نەماوە زانیاریی دینیی لە مەعهەدێک، لە مەدرەسەیەک، لە قوژبنی مزگەوتیکدا فێر بکرێت، کۆلکە بەلایەک دوو سێ حیکایەتی خەرافی لە بەرکاو بە گوێی خەلکێکی نەخوێندەواریدا بیشێڕینێت، یان جاهیلانەو مونافیقانە یەک دوو ئایەت بۆ نیازی ناپاک جاهیلانە تەفسیر بکات و دوژمنایەتی گەلی خۆی پێ بکات، یان حیزبێکی دینی بۆ مەبەستی دەسەلاتی دنیایی و مەنسەب و ئینتیخابات و پارەو شەریکایەتی زوڵم و تاوان خەلکی سادەی پێ هەڵبخەڵیتێنێت.\nمادام ئیمان – یش بە پێی بنەما بەرزەکانی قورئانی پیرۆز: سەرەتاو ناوەراست و کۆتایی یەکەی عیلمە نەک جەهل، وەک لە وتارێکی تردا پەنا بە خودا بە درێژی روونی دەکەمەوە، ئەوە هەر کەسە گوناه و تاوانی خۆیەتی، کە لەم سەردەمی زانستە گەردوونییەدا خۆی بکا بە کەروگایەکی جاهیل و گوێ لە قسەو قاوانی جاهیلانی دین بگرێت.\nتۆ قەت ناتوانی لەوە یەقین بیت کەسێک بە ناوی دینەوە ئامۆژگاریت دەکات راستگۆیە یان مونافیق، بۆ مەبەستی سیاسەت و پارەو دەسەلاتی دنیایی بەکارت دێنێت یان بۆ مەبەستی چاکەو دنیای ئاخیرەت.\nئێستا بە سەدان قەشە کە لە ئاینیی مەسیحیدا پلەیان ئەوەندە بەرز بووە گەیشتوونەتە پلەی [فاذەر] واتە باوک، واتە خەلک لە دیندا بە باوکی خۆی بزانێت، یان [رێڤرند] واتە ڕێزدار تا رادەی پیرۆزیی، ئێستا ئاشکرا بووە دەیان لەو قەشانە چۆن چەندین ساڵ دەسەلاتی دینییان بۆ بێئەخلاقییترین تاوانی دزێو کە لاقەکردنی سەدان منالی مەدرەسەکانی دینیی بەردەستیان بووە بەکارهێناوە: سەدان منالی چوار ساڵیی تا چواردە سالیی.\nبەلام چونکە پیاوی ئایینی بوون کەس گومانی لێنەکردبوون، منالەکانیش کە گەورەش بوون ترسابوون خەڵک باوەریان پێنەکات و بێدەنگ بوو بوون. ئێستا کە ئازادیی زانیاری و راگەیاندن و یاسای یەکسان هەیە، قوربانییەکانی ئەو تاوانانە هاتنە دەنگ و دەیان پیرە پیاوی دینیی وەک گەواد و داوینپێس و مناڵباز [پیدۆفایل] لە ئەمریکا، ئیتالیا و بەریتانیا درانە دادگاو قەیرانەکەی کەنیسەی کاسۆلیکی گەیشتە ئەو ئاستەی پاپای پێشوو ناچار بوو دان بە شەرمەزایی خۆی دابنێ و خۆی داوای لێبوردن لە قوربانییەکان بکات و دوعایان بۆ بکات. هەر ئەەەش بوو وای لێکرد بۆ یەکەم جار لە مێژوودا پاپا دەست لە کارەکەی هەڵگرێت.\nلە ئیسلامیشدا، بە ناوی (زەواجی مەتعە) و حەڵالی مارەیی کچی مناڵ، بە ئاشکرا تاوان بەرامبەر منداڵ دەکرێت.\nئێستاش گەر تەکنۆلۆجی زانیاری نەبایە کە ناهێلێت هیچ بشاردرێتەوە و هەموو نهێنییەک ئاخری ئاشکرا دەبێت، نەمان دەزانی موجریمەکانی نوسرە بە ناوی دینەوە چ تاوان و دڕندەییەک ئەنجام دەدەن هەر لە سەربڕین و زیندەسووتێن کردن و جەرگخواردنەوە تا غەزاو تالان و رەشبکوژیی و گەوادیی بە ناوی جیهادی نیکاح – ەوە.\nدیارە، مادام ئینسانن و فریشتە نین ئاسایی یە ئەم کارانەیان لێبوەشێتەوە.\nخوداوەند مرۆڤی بە لاوازیی بەرامبەر شەهوات و ئیغرای دنیایی خەلق کردووە:\n﴿وَاللَّهُ يُرِيدُ أَنْ يَتُوبَ عَلَيْكُمْ وَيُرِيدُ الَّذِينَ يَتَّبِعُونَ الشَّهَوَاتِ أَنْ تَمِيلُوا مَيْلاً عَظِيماً (27) يُرِيدُ اللَّهُ أَنْ يُخَفِّفَ عَنْكُمْ وَخُلِقَ الْإِنْسَانُ ضَعِيفاً﴾\nمن لە نووسینێکی سالانی نەوەدا ئەوەم وتووە کە مرۆڤ، هەموو مرۆڤێک، شایانی ئەوەیە بەرامبەر سێ شت خۆی نەگرێ و ببێتە گوناهکار، تاوانکار یان دڕندە: پارە، سێکس و دەسەلات.\nپیاوی چاک و پاک، دینیی یا نادینیی، ئەوەیە بەرامبەر پارە و ماددیاتی دنیایی سەرشۆڕ نەکات، درۆ نەکات، دوورووییی نەکات،. چۆک دا نەدات، مەرایی و ریایی نەکات.\nبەرامبەر سێکس و ئیغرای هەوەس، هەرەس نە‌هینێت.\nلە پێناوی دەسەلاتی دنیاییدا، درۆو نیفاق و تاوان و خراپەو رق و ناکۆکی و دوژمنایەتی نەنێتەوە، نەبێتە خوینخۆر و تالانکار و تاوانکار.\nدەسەلات لە هەمووی پیسترە چونکە دەسەلات دەرفەتی پارەو غەنیمەو سێکس دەدات بە دەستەوە. بۆیە زۆربەی دەسەلاتدارەکان، دینیی یا دنیایی، بە ئاشکرایی یان پەنهانیی، دەبنە گەوادو پارەپەرست.\nبۆیە ئیماندارانی راستەقینە بە هەموو شێوەیەک لە هەڵپەی دەسەلات و ماددییاتی دنیایی دووردەکەونەوەو گۆشەگیریی دەکەن.\nپێغەمبەران، لە دنیا دوور کەوتونەوە، لە ئەشکەوت و چیاکاندا، بیریان لەحیکمەتی بوون و زەرورەتی خالق، کردۆتەوە. ئەوسا خوداوەند وەحی بۆ ناردوون. محەممەد (دروودی خودای لە سەر بێت) دوای چل ساڵ دوورەپەرێزیی و رامان و بیرکردنەوە لە ژیانی ئینسان و حیکمەتی یەزدان، ئەوسا وەحی بۆ هات.\nئیماندارە راستەقینەکانیش، سۆفییەکان، هەمان رێبازیان گرتۆتە بەر.\nروالەتی دینیی و رووکەشیی دینداریی قەت زامنی ئەوە ناکات کەسێک بەرامبەر پارەو هەوەس و دەسەلات، دین و ویژدان و ئیمانی بپارێزێت.\nکەس ناتوانێ بڕیار بدات کەسێکی عەمامە بەسەر، یان نوێژکەرو رۆژووگر، بەراستی ئیماندارە، یان دینداریی بۆ ریایی و پێشچاوی خەلک و شاردنەوەی نیازی پیس دەکات: بۆ پارە بێت، سێکس یان هەر جۆرە دەسەلاتێکی دنیایی.\nئەمە تەنیا کەسێک دەیزانێت کە ئاگای لە دەرەوەو ناوەوە، زاهیر و باطن هەیە، کە خوداوەندی مەزن خۆیەتی و هیچ کەسێکی تر نییە. تەنانەت پێغەمبەرانێش دەتوانن تەنیا شەفاعەت و دوعات بۆ بکەن خودا ئیمانت بداتێ: ئەوە لە دەسەلاتی ئەواندا نییە ئیمانت بدەنێ. دین نیشاندانی رێی ئیمانە نەک ئیمان.\nتۆش خودا عەقل و هۆش و چاوو گوێی پێبەخشیویت تا بە عەقل و گوێ و چاوی خەلکی تر نەبینی و نەبیسی و بیر نەکەیتەوە؟\nهیچ مرۆڤێ بە فیترەت لە مرۆڤیکی تر زانا تر نییەو بەرزتر نییەو کەس بەرپرسیاری دینیی کەسی تر نییە. کە تۆ منال نیت و باڵقیت وهێشتا جاهیلی و پێویستیت بە ئامۆژگاری هەیە، ئەوە چونکە تەمبەڵیت و ئاژەڵیت و خۆت جەهالەتت هەڵبژاردووە و خوداوەند جاهیلان بە ئاژەڵ دادەنێت. ئەو جاهیلە ئاژەلانەش بە پێی قورئان زۆربەی خەلكن. ئیمانداران کەم و دەگمەنن. چونکە تەنیا زانایان دەتوانن ئیمانداری راستەقینە بن.\nجاهیلان ناخوێننەوە بیر ناکەنەوە و لە [علم بالقلم] بێ ئاگان.\nخودا بە قەڵەم ئێنسان فێر دەکات: بەلام فێری چی دەکات؟ خەرافات و حیکایەتی کۆنی بەشەری دڕندەو درۆزن؟ نا، نا، نا.\n[ما لم یعلم] ئەوەی نایزانێت. ئەو دنیاو گەردوونە مەزنەی بەرچاوت کە هەمووی ئایاتی پەروەردگاریی و کردگاریی خوداوەندەو پرە لە ئەسرار کە بە هێزی عەقڵ و قەلەمی عیلم دەدۆزرێنەوە. ئەمە جوولەکەکان و هەموو گەلانی دنیا لە چینەوە بۆ یابان و ئەمریکاو ئەوروپا، باش دەیزانن و بە سوڵتانی زانست زەمین و دەریاکان و ئاسامانەکان و کەونیان بۆ خۆیان رام کردووە. تەنیا جەهالەتی ئەعرابە کە دوای ئەوەی پێغەمبەری خودا دینەکەی بۆ تەواوکردن، هێشتا دوای ١٤٠٠ ساڵ، دەیانەوێت بە زەبری شیروسەربڕین و جیهادی کۆمەلكوژی ژن و مندالێ یەکتر، وەک لە سوریا دەیبینین، بەو شیوە وەحشییەی خۆیان لێی تێدەگەن، دینەکە تەواو بکەن و بەسەر یەکتریدا و بەسەر غەیرە عەرەبیدا، بسەپێنن.\nدیارە لەو کۆمەلگایانەدا کە هێشتا دەسەلاتێکی بەربەریی فاشیی خۆفرۆش هەیە کە دەیەوێت بە ئەنقەست کۆمەلگاکەی وەک گاگەل بهێڵیتەوە تا باشتر کۆنترۆلیان بکاو پێشکەشی هیزە تاریکەکانی دەسەلات یان بیگانەی بکات، ئەوە هێشتا دین ئازادیی زانین و ویژدان و تێگەیشتن و عەقڵ و عیلم – ی تاکەکەس نییە، بەلکو دامەزراوەیەکی جەهل و خەرافات و گومراییکردن و بە ئاژەڵکردنە بۆ خزمەتی مانەوەی دەسەلات.\nبەلام پەتی ئەم تاریکاییەش زۆر کورت بۆتەوە، ئەوانەی ناتوانن بخویننەوە وقەڵەم و عەقڵیش بەکاربێنن، ئێستا لەم سەردەمی دنیای ئۆقیانووسیی زانستدا، بە چاو ئەوەندە دەبینن کە راستیی دەرک پێبکەن و سەرەتای ئینسانییەتی خۆیان بدۆزنەوە. مەگەر هەموو چراکان بکوژێننەوەو پەنجەرەکان دابخەن، کە ئەمەش مەحاڵە. یان خوداوەندی مەزن خۆی چاوی کوێر کردبن و کەرو لالی کرد بن و دڵی کرمێ کردبن کە لەم سەردەمی رووناکی و زەبەندی زانیینەدا هێشتا ڕێبازی جەهالەت و گومرایی و عەقڵکوژیی هەڵببژێرن:\nصم بكم عمي فهم لا يرجعون [البفرە، ١٧، ١٨]\n[[ نموونەی ئەوانە وەک کەسانێکە ئاگر دەکەنەوە، کاتێ هەر چوار دەوریان رووناک دەبێت، خودا رووناکایی لە چاویاندا ناهێڵیت و لە تاریکاییدا دەیانهێڵێتەوەو نابینن: کەڕ، لاڵ، کوێر، قەت ناگەڕێنەوە رێگەی هیدایەت]]\nچیبەجێنەکردنی وەسیەتنامەکەی شێرکۆ بێکەس گەورەترین تاوانە بەرامبەر هەموو دین و باوەر وئەخلاقێکی پیرۆز. شێرکۆ زاناو شاعیرو رووناکبیر بوو. ٥٠ ساڵ رووباری شیعری کوردی بوو بۆ سلێمانی وکوردستان و مرۆڤایەتی.\nشێرکۆ نازی نەکرد، خاکی داگیر نەکرد، ئەوە هەستی ئەو بوو وەک ئینسانێک کە درێژایی تەمەنی بۆ خاک و گەلەکەی بوو، بۆ شیعرو شین و شادی نێشتمانەکەی بوو، خاوەنی دەیان دیوانە، داوایەکی شەرمن بکات کە مەترێ خاکی لە شارەکەیدا پێ رەواببینن و لە مرنیدا ئەو ئازادییەی بدەنێ، بەو شێوە بنێژرێت خۆی دەیەوێت.\nئەوە ئیختیاری خۆیەتی ،وەک شاعیری گەلەکەی نەک مرۆڤێکی داگیرکەر، دەیەوێت چۆن بنێژرێت. ئایا ئینسان بە مردووییش ئازاد نەبێت بیەوێت چۆن بنێژرێت؟\nئەوە خۆیەتی و جەستەی رووت و تەنیای خۆیەتی و دەچێتە قەبری خۆیەوەو بەرامبەر خوای خۆی دەبێتەوە؟\nشێرکۆ زانایەو خودای مەزن پلەی زانایان زۆر بەرزتر رادەگرێت لە جاهیلان و رەحمی خوداوەند دنیاو ئاسمان بەرین دەکات و پێویستی بە دوعای جاهیلان و مونافیقان نییە.\n[[ سبحان من وسعت رحمته کل شيء ]]\nئەوە ئەرکی ئەخلاقیی کورەکەی و کەسوکارەکەی و هاوڕێیانی سەردەم – ی بوو کە سوور بن چۆن داوای کردووە وا بنێژرێت.\nبا ئەوانەی ئەوەیان پێ ناخٶش بوو، لەگەلی نەچوونابایە بۆ ناشتنی. ئەوە ئازادیی و هەقی خۆیانە. هەقی خۆشیانە بە کافری دابنێن و خۆیان بکەن بە کافر.\nبەلام گەر تەنیا ١٠ کەسیش رۆێشتبایە دەبوو وەسیەتنامەکەی شیركۆ کت و مت جێبەجێ بکرێت. ئەوە بە پلەی یەکەم تاوان و خیانەتی کورەکەی و خێزان و بنەمالەکەیەتی لە شێرکۆ، ئەوسا دەزگای ناسەردەم ئەوسا نووسەران و رووناکبیران ئەوسا یەکێتی و گۆڕان و دەسەلاتی سیاسیی و ئیداری گەندەڵی سلێمانی کە ناشتنی شێرکۆ بێکەس – یان کردە ئەو دیمەنە ناشیرینە.\nکوان نووسەرانی کورد؟\nکوا یەکێتی نووسەرانی کورد کە دەبوو هەموو کارەکە ئەوان بیانکردبایە؟\nئەگەر دڵنیا نەبوون وەسیەتەکەی جێبەجێ دەکرێت، بنەمالەکەی بۆ دەیانبردەوە بۆ سلێمانی؟ بۆ لە ولاتی دووەمی لە سوێد نەیان دەناشت ئەو ولاتەی پەنای دا، رێزی لێگرت، کردییە هاو- ولاتی خۆی، بەهرەو تواناکەی گەشە پێدا، خەلاتی جیهانیی پێدا، ژیان و هیوای پێبەخشییەوە، بە جیهانی ناساند؟\nئایا لە ستۆکهۆلم بنێژرایە باشتر بوو یان لەو سلێمانییەی بۆتە پارچەیەک لە بەربەرستان؟\nئێستاش ئەرکی ئەخلاقی خێزانەکەی و دەزگای سەردەمە گەر وەسیەتنامەکەی وەک خۆی جێبەجێ ناکرێت، با تەرمی شێرکۆ دەربهێننەوە و بیهێننەوە بۆ سوید و لە ستۆکهۆلم بنێژرێت، تا ئەو کاتەی سلێمانی لە بەربەرییەکان رزگاری دەبێت و دەبێتەوە شاری کوردایەتی و رٶشنبیریی کوردیی،: شاری نالی و سالم و کوردی و گۆران و شێرکۆ بێکەس.\nPrevious باوی ئەمیری جەنگ نەماوە!\nNext گۆڤاری چاڤدێر ژمارە 128


ڕۆحانی: ڕێوشوێنی توندتر دەگرینەبەر بۆ بەرەنگاربوونەوەی کۆرۆنا – تۆڕی میدیایی خەڵک\n2020/03/25 - 11:02 AM\nحەسەن ڕۆحانی سەرۆكی ئێران ڕایگەیاند لە سبەینێوە دەستدەكەن بە گرتنبەری ڕێوشوێنی توندتر بۆ پاراستنی هاووڵاتییان لە پەتای ڤایرۆسی كۆرۆنا.\nلێدوانەكەی رۆحانی لە میانی كۆبوونەوەیەكی حكومەتەكەیدا هات كە ئەمڕۆ لە تارانی پایتەخت بەڕێوەچوو.\nسەرۆكی ئێران ڕایگەیاند ئەمڕۆ لیژنەی ئەمنی بە سەرۆكایەتی وەزیری ناوخۆ كۆدەبێتەوە بۆ دیاریكردنی ڕێوشوێنەكان و لە سبەینێوە جێبەجێ دەكرێن.\nئەوەشی خستەڕوو گرتنەبەری ڕێوشوێنە توندەكان لە پێناو پاراستنی هاووڵاتییاندایە داواشی لێكردن لە ماڵەكانیاندا بمێننەوە.\nسەرۆكی ئێران ڕایگەیاند لە بواری بەرەنگاربوونەوەی كۆرۆنادا گەیشتوونەتە قۆناغێكی پێشكەوتوو و ئێستا دەتوانن ئەو حاڵەتانە دیاری بكەن كە لە تووشبووەكانی دیكە زیاتر پێویستیان بە چاودێری هەیە.\nرۆحانی ئاماژەشیدا بەوەی هێشتا 60%ی نەخۆشخانەكانی ئێران چۆڵن و ئەوەشی وەك بەڵگەیەك بۆ تواناكانیان لە بواری بەرەنگاربوونەوەی ڤایرۆسەكەدا خستەڕوو.\nتا ئێستا 24 هەزار و 811 كەس لە ئێران تووشی كۆرۆنا بوون و لەو ژمارەیەش 1934یان گیانیان لەدەست داوە.


وه‌زیری به‌رگری كۆڵۆمبیا ده‌ڵێت بۆ ئازادكردنی بارمته‌كان پاره‌مان به یاخیبووان نه‌داوه\nی مانگی حه‌وت ٠٥, ٢٠٠٨\nله‌شـكری وڵاتی كۆڵۆمبیا كاسـێتێـكی ڤیدیۆیی بڵاوكردۆته‌وه تیایدا هه‌ڵمه‌تی ئازادكردنی 15 بارمته‌گیراو نیشـان ده‌دات.\nهاوكات وه‌زیری به‌رگری كۆڵۆمبیا نكۆڵی له‌و ڕاپـۆرتانه كردووه كه ده‌ڵێن حكومه‌ته‌كه‌ی له پـێناو ئازادكردنی 15 بارمته‌گیراوه‌كان ئه‌وانه‌ی له ده‌مێـكی هه‌فته‌ی ڕابردوودا له لایه‌ن یاخیبووانه‌وه ده‌سـتگیركرابوون بۆ ئه‌و مه‌به‌سته گوایه حكومه‌تی كۆڵۆمبیا پاره‌ی دابێت.\nله‌و باره‌یه‌وه هوان مانۆئێل سانتۆسی وه‌زیری به‌رگری كۆڵۆمبیا ئه‌و هه‌واڵه‌ی ڕادیۆی سـویسـرای ڕه‌تكرده‌وه كه گوایه له پـێناو ئازادكردنی بارمته گیراوه‌كان 20 ملیۆن دۆلار دراوه‌ته ڕفێنده‌رانیان.\nهه‌روه‌ها وه‌زیری به‌رگری كۆڵۆمبیا جه‌ختی له‌سه‌ر ئه‌وه‌ش كردووه له‌شـكری كۆڵۆمبی خۆی پلان داڕێژ و جێبه‌جێـكردنی هه‌ڵمه‌تی ئازادكردنی بارمته گیراوه‌كانی له ده‌سـتی هێزی چه‌كدارانی شـۆڕشـگێڕی كۆڵۆمبیای ئه‌نجام دابوو.\nخانم بێتانكۆرت كه بۆ ماوه‌ی 6 سـاڵ بوو ڕفێندرابوو ڕۆژی هه‌ینی گه‌یشـته فه‌ره‌نسـا و له لایه‌ن سـاركۆزی سه‌رۆكی وڵات پـێشـوازی لێـكرا. خانمی ناوبراو به چاوی پـڕ له فرمێـسـك سـوپاسی فه‌ره‌نسـای كرد بۆ هه‌وڵـدانی له پـێناو ئازادكردنیدا.


بەرهەمی پەرتەوازەیی کورد – Standard Kurd\nلەلایەن ستاندار Posted on حوزه‌یران 1, 2019 540 جار بینراوە 0 سەرنج\nئەو بڕگەی یاسای ئیدارەی مالی کە زیان بە حکومەتی هەرێم دەگەیەنێت\nثامنا_ موازنة الاقليم او موازنة المحافظة : جداول تقدير وتخمين نفقات وايرادات الاقليم والمحافظة غير المنتظمة في إقليم ويتم المصادقة عليها من برلمان الاقليم ومجلس المحافظة وتوحد ضمن الموازنة العامة الاتحادية بعد مناقشتها وإقرارها من وزارتي المالية والتخطيط الاتحاديتين كل حسب اختصاصه.\nئەوە مادەی یەکی یاسای ئیدارەی مالی بڕگەی هەشتەمە کە لەم چەند ڕۆژەی رابوردودا هەموار کرا.\nئەگەر بە وردی سەیری بکەین گرفت بۆ هەرێم دروست دەکات و ئەستە مە هەرێم بتوانێت بەم شێوەیە مامەڵە لە گەڵ ئەم یاسایەدا بکات بەتایبەت ئەمە یاسایەکی ئیتیحادیە و بوجەی گشتی عێراق بەم یاسایە دادەنرێت و هەرێمیش لەوێدا مولەزەمە پیەوەی کە بوجەی هەرێم بەشێکە لەبوجەی حکومەتی فیدراڵ.\nپێناسەکە باس لە بوجەکە دەکات بەم شێوەیەی خوارەوە:\nبوجەی هەرێم یان بوجەی پارێزگا : خشتەکانی خەمڵێنراو ئەندازە بۆ کێشراوی خەرجیەکان و داهاتەکانی هەرێم و ئەو پارێزگانەن کەلە هەرێمدا ڕێک نەخراون و لە پەرلەمانی هەرێم وتەصدیق دەکرێت و لە ئەنجومەنی پاریزگاکانیشدا و یەکدەخرێن لە بوجەی گشتی ئیتیحادیدا دوای تاوتوێکردن و رەزامەندی دەربڕینی وەزارەتەکانی دارایی و پلان دانانی ئیتیحادیەوە هەرکامیان بە پێی تایبەتمەندی خۆیان .\nکەواتە دەبێت هەرێم بوجەی خۆی بخەمڵێنێت و پاشان لە پەرلەمانی هەرێم موصادەقەی بکات و بینێرێت بۆ وەزارەتی دارایی و پلاندانانی حکومەتی ئیتیحادی بۆ ئەوەی یەک بخرێت لەگەڵ بوجەی گشتی ئیتیحادیدا.\nئەمکارەش زەحمەتە هەرێم بتوانێت جێ بەجێی بکات لەبەر ئەم خاڵانەی خوارەوە:\n۱_ هەرێم لەدانانی بوجەدا سەرکەوتوو نەبوە بە بەڵگەی ئەوەی ساڵەکانی (۲٠۱۳،۲٠۱٤،۲٠۱٥،۲٠۱٦،۲٠۱۷،۲٠۱۸،۲٠۱۹) یاسای بوجەی دانەناوە،خۆ ئەگەر پاساو بەهانەی هەرێم ئەوە بێت کە حکومەتی عێراق بوجەی نەناردوە ئەوا هەرێم بۆ خۆی خەرجی و داهاتیشی هەبوە دەبوایە یاسای بوجەی هەبوایە و هە دینارێک لە دەرەوەی یاسای بوجە سەرف کرابێت یان وەرگیرابیت بە سەرپێچی ئیداری و مالی هەژمار دەکرێت.\n۲_ بوجەی هەرێم بەشێکە لە بوجەی ئیتیحاد تا خەمڵاندن نەکرێت بۆ پشکی هەرێم ناتوانرێت بوجە گشتی (مەبەستمە دەڵێم گشتی) هەرێم دابنرێت .\n۳_ کاتێک پیناسەکە دەڵێت لە پەرلەمان تصدیق بکرێت کەواتە دەبێت بەیاسا دوایی هەڵوەشاندنەوەی یاسای هەرێم ئاسان نیە و نەگونجاویشە چونکە ئەگەر یاسایەکی هەرێم لەگەڵ یاسایەکی ئیتیحادیدا تیک گیران دەستوری عێراق پارسەنگی یاسای هەریمەکان دەکاتەوە بەسەر یاساکانی ئیتیحاددا.\n٤_ کەدەڵێت لەلایەن وەزارەتی دارایی و پلامدانانەوە تاوتوی دەکرێت ئەوە علویەت دەنوێنیت و لە دەستوریشدا هیچ وەزارەتیکی ئیتیحادی علویەتی نیە بەسەر وەزارەتەکانی هەرێمدا.\nئەم فەقەرەیە چارەسەرکردنی زۆر ئاسان دەبوو ئەگەر وشەی پەرلەمانی هەرێم بگۆردرایە بە حکومەتی هەرێم یان وەزارەتی دارایی و پلاندانانی هەرێم چونکە هاوشێوەی وەزارەتەکانی هەرێم وەزارەتی حکومەتی ئیتیحادی هەیە.\nئەم بابەتە زۆر مناقشە کرا بەداخەوە گوێ نەگیرا لێم.\nبڵاوکراوەی پێشووكۆسرەت رەسول بەفەرمی ڕەتی كردەوە لەگەل كاك مسعود ڕێكەوتبن بۆ فەرەیدوون عبدالقادر\nبڵاوکراوەی نوێترپارتی ترسی لە هەڵوێستی چاوەڕواننەکراوی یەکێتی هەیە\nPosted on حوزه‌یران 11, 2020 0 1170\nPosted on حوزه‌یران 17, 2020 0 1673\nPosted on حوزه‌یران 28, 2020 0 260\nPosted on ته‌مموز 2, 2020 0 722


کۆچی دوایی مام جەلال تەنها کاریگەری نەخستە سەر یەکێتی نیشیمان کوردستان و ئەو هێزەی نەخستە بۆشاییەکی سیاسی و حیزبیەوە، بەڵکو هەمو کوردستان بە گشتی و ناوچەی سلێمانی بێ باوک و بێ رابەر و بێ لێپرسراو کرد. کۆنگرەی چوارهەمی یەکێتی، تەنها کێشەکانی ناو یەکێتی قوڵ و فرە رەهەند نەکردەوە، بەڵکو ئەو ناکۆکیانەی لەناو ریزەکانی و هاوسەرۆکەکانیدا هەبو، شۆڕ بۆوە بۆ ناو شار سلێمانی و کاریگەری کردە سەر هەمو بوارەکانی ژیان و گوزەرانی زوربەی تاکەکانی ئەم شارە. کەم رۆژ هەیە لەم شار و لەم زۆنەدا، کێشەیەک و روداوێکی ناخۆش رونەدات، هەر هەموشی دەزگا دەسەڵاتدارەکانی یەکێتی راستەوخۆ یان ناراستەوخۆ دەستیان تێیدا هەیە و بەرپرسن لێی. بێگومان ئەم دەزگایانە ( کە پێویستە لە ژێر دەسەڵاتی حکومەتدا بن) بەڵام هەموی بە فەرمانی راستەوخۆی کەسی یەکەمی یەکێتی بەرێوە دەبرێت.\nئێستا قارەمانانی شار، ئەو کەسانەن بە جل و چاویلکەی رەشەوە و کە کڵاوی زرێپۆشیان لەسەردایە و بە چەکی نوێ بە خێرایی بەلادا لێدەخورن و پێویستە شەقامیان بۆ چۆڵ کەی، هەر ئەوانەن دێنە سەرت و بێ ئەوەی کەس بیانناسێ و ماوە بدەن خۆت بناسیت، ئەتخەنە پشت ئۆتۆمبیلەکایانە و ئەتفرێنن. هەر ئەوانەن فەرمان بە بەرێوەبەری فەرمانگا حکومیەکان ئەکەن بۆ هەمو کارێکی نا یاسایی و کەسی یەکەمن لە دەروازە سنوریەکان و بە ئارەزوی خۆیان چیان بوێت ئەمدی وئەودیوی دەکەن. هەر ئەوانن و کەسوکاریانن کە بەریز تەقە بەسەر هاوڵاتیاندا دەکەن و (ئیجازە)ی ئەوەیان هەیە کە هاوڵاتی ئەم شارە بترسێنن و پشێوی و نا ئارامی بڵاوبکەنەوە و بە ئارەزوش بچنە سەر هەر شوێنێک کە بیانەوێت و ئەوەی خۆیان ئەیانەوێت و یاسا قەدەغەی کردوە بیکەن.\nهاوڵاتی ئەپرسێت، ئەمانە بۆ وا دەکەن؟ زوربەی هەر زۆریان ئەوانەن کە بەم بارودۆخەی ئێستاوە ماندو نەبون و هی نەوەی دوای راپەرین و کەسانێکن نە ئاشنای دوێنێن و نە کەسایەتیەکانی دوێنێ دەناسن، هاتونەتە سەر حازری. باشە هیچ عاقلێک ئەو کارە دەکات کە ئەم گروپانە بە فەرمانی سەرۆکەکەیان رۆژی پێنج شەمەی رێکەوتی ٩/٩ کردیان بەرامبەر بە کۆمپانیای تالۆن کە کورێکی کاک فاروقی مەلا مستەفا خاوەنێتی؟ ئەگەر تالۆن کاری نایاسایی کردوە ئەوا پێویستە لێپرسینەوەی لەگەڵدا بکرێت، بەڵام ئایە نەتان ئەتوانی بە رێگایەکی هێمن تر و لەسەرخۆ تر ئەنجامی بدەن؟ نەتان ئەتوانی لە رێگای ترەوە کارەکە بە ئەنجام بگەیەنن؟ یاخود هەر ئەبو بە چەندەها سەیارەی شەڕەوە هەڵکوتنە سەریان و بە ناشیرینترین شێوە مامەڵەیان لەگەڵدا بکەن! یان ئێوە تەنهافێری ئەمانە بون! ئێوە و هەمو دانیشتوانی سلێمانی دەزانێت کە فاروقی مەلا مستەفا کێیە؟ ئەمە جگە لەوەی کە پێشمەرگەیەکی دێرین و سیاسیەکی بەهەڵوێست و هاورێی تەمەنی جەنابی مام جەلال و کاک نەشیروان و زوربەی زۆری سەرکردەکانی دوێنێ یەکێتی بوە، ئەم یەکێکە لە گەورەترین سەرمایەدارەکان کە هەلی کاری بۆ هەزارەها هاوڵاتی رەخساندوە، تەنها سەمایەدارە کە هەمو سەرمایەکەی لە کوردستان و لە سنوری یەکێتیدایە.\nنە کوری فاروقی مەلا مستەفا و نە هیچ کەسێکی تر نابێت لە سەروی یاساوە بێت، بەڵام ئەگەر کێشەیەک روبدات، ئایە تەنها لە رێگای ناردنی هێزی چەکدارەوە چارەسەر دەکرێت؟ ئایە پارتی بەو شێوەیە مامەڵە لەگەڵ سەرمایەدارەکانی سنوری دەسەڵاتی خۆی دەکات؟ ئایە ئەم هێزە ئازایانە چونە سەر چەند لادەر لە یاسا لەم دەڤەرەدا؟ چەند زەوی و موڵک و ماڵی داگیرکراوی دەوڵەتیان بۆ حکومەت گەرانۆتەوە و دەستیان بەسەر چەند لۆری قاچاغدا گرت؟ چەند دز و گەندەڵیان دا بە دادگا؟ بۆ ناکۆکیە حیزبیەکانتان دەهێننە ناو هاوڵاتیانەوە، لە ئەنجامدا خەڵکی سلێمانی و ئەم ناوچەیە زیاتر و زیاتر لێتان تورە و بێزار دەبێت. ئێوە ئەگەر رەحم بە خەڵکی شارەکە ناکەن، رەحمێ بە رابوردوی یەکێتی بکەن، رەحم بە مێژوی مام جەلال و شەهیدان بکەن و زیاتر تورەیان مەکەن، ئەوان ئێوە ناناسنەوە، خاڵی هاوبەش لە نێوان یەکێتی مام جەلال و ئەم یەکێتیەی ئێوەدا تەنها ناوەکەتانە، هەمو ئەزانن کە چەقی چالاکی ئێوە سلێمانیە، بۆ وا لەم شار و ناوچەیە دەکەن؟ بە پلان ئەتانەوێت هاوڵاتی لێتان تورە و بێزار بێت؟ بە ئەنقەست ئەتانەوێت یەکێتی لە بەها جوانەکانی جارانی روت بکەنەوە.\nلە جیاتی هەڵکوتنە سەر هاوڵاتیان، بۆناچن پێشمەرگە دێرینەکان، زیندانیانی سیاسی و کەس و کاری شەهیدان، رۆشنیران و دڵسۆزانی ئەم خاکە ئاشتبکەنەوە. بۆ ناپرسن، هۆی چیە باوکی چوار شەهیدی یەکێتی ئامادە نیە دەنگتان بداتێ؟ یان ئەو پێشمەرگەیەی هەمو گەنجی خۆی لە شاخ بردە سەر، یان ئەو لاوانەی لە رۆژە سەخت و دژوارەکاندا لە ریزەکانی رێکخستن لە شارەکاندا لەگەڵ مەگدا یاریان دەکرد،ئێستا نایانەوێت ناوتان ببیستن؟ کاتی ئەوە نەهاتوە، پێش ئەوەی باسی چاکسازی لە دەرەوە بکەن، چاکسازی لەناو ریزەکانی یەکێتیدا بکەن و بە وردی بەسەر کار و هەڵسوکەتاندا بچنەوە، دەستبکەن بە ئاشتکردنەوەی راستەقینەی هەر هەموان، ئەگینا نە ئەبن بە خاوەنی سەروەریەکانی رابوردو، وە ئایندەش لە دەست ئەدەن.


بەوێنە.. لە تەقتەق بەرخێک بە هەشت قاچ و چوار گوێوە لەدایک بوو\nسەرەتا › باسنیوز › بەوێنە.. لە تەقتەق بەرخێک بە هەشت قاچ و چوار گوێوە لەدایک بوو\n2019/02/12 | 09:10\nلە گوندێکی نزیک ناحیەی تەق‌تەقی سەر بە قەزای کۆیە و بۆ یەکەمین جار حاڵەتێکی سەیر و دەگمەن بیندرا و بەرخێک لەدایک بووە کە هەشت قاچ و چوار گوێ و چاێکی هەی.\nهێدی سمایل شوانکارەیەکی یەکێک لە گوندەکانی ناحیەی تەق تەقی سەر بە قەزای کۆیەیە لەمبارەوە بۆ بە (باسنیوز) گوتی: "شەو لە شاخ مەڕێکم لێ ون بوو، دوێنێ دووشەممە 2019.2.11 هاوڕێیەکم دۆزیویەتەوە و پەیوەندیی پێوە کردم کە مەڕەکەم بەرخێکی هێناوە، بەڵام حالەتێکی دەگمەنە.\nئەم شوانکارەیە گوتیشی: "یەکەمجارە شتی وا ببینین کە بەرخێک لەدایک بووە کە 8 قاچ و 4 گوێچکە و یەک چاوی هەبێت و شێوەی سەری لە کەللەی سەری مرۆڤ ئەچێت، بەڵام بەرخەکە زوو مردار بووەتەوە و نەمانتوانی بە زیندوویی بیگەیەنینە نێو ئاوەدانی".\nهەروەک لە وێنەکاندا دیارن، زیاتر لەوە دەچێت کە دوو بەرخ بن کە پێکەوە لکاون.


ناکۆکیەکانی ئەمەریکا و ڕوسیا دوابەدوای گفتوگۆکانیش هێشتا وەکو خۆیان ماونەتەوە\nدوابەدوای گفتوگۆکانی جنێڤ لەنێوان بەرپرسانی ئەمەریکا و ڕوسیادا سەبارەت بە ناکۆکییەکانیان لەسەر ئۆکرانیا، دوو وڵاتەکە هیچ ئاماژەیەکیان نەدا لەسەر کەمکردنەوەی ناکۆکییەکانی نێوانیان لەسەر ئۆکرانیا و گفتوگۆ بەرفراوانەکانی دیکە سەبارەت بە ئاسایشی ئەوروپا.\nلە گفتوگۆکاندا مۆسکۆ دووبارە جەختی لە داواکانی لە ڕۆژئاوا کردەوە و واشنتنیش دەڵێت ناتوانێت داواکان پەسەند بکات.\nڕوسیا ژمارەی هێزەکانی لەسەر سنووری ئۆکرانیا زیادکردووە و هاوکات داواش لە هاوپەیمانێتی ناتۆش دەکات بەرەو ڕۆژهەڵاتی ئەوروپا فراوان نەبێت و چالاکییە سەربازییەکانی لەو وڵاتانەدا ڕابگرێت کە پێشتر سەر بە یەکێتی سۆڤیەت بوون.\nجێگری وەزیری دەرەوەی ڕوسیا سێرگەی ڕیابکۆڤ بە ڕۆژنامەنووسانی وت " بەداخەوە ناکۆکییەکی گەورەمان هەیە سەبارەت بە هەوڵەکانمان بۆ ئەم بابەتە. ئەمەریکا و ڕوسیا لە هەندێک بابەتدا کە دەبێت جێبەجێ بکرێن بۆچوونی پێچەوانەیان هەیە."\nلەلایەکی دیکەوە جێگری وەزیری دەرەوەی ئەمەریکا ویندی شێرمان وتی " هەڵوێستمان جێگیر بوو، پێشنیارەکان پەسەند ناکەین کە شتێکی سەرەتایی نین بۆ ئەمەریکا."\nئەمەریکا و ئۆکرانیا دەڵێن ڕوسیا 100,000 سەربازی لەنزیک سنوورەکانی ئۆکرانیا جێگیر کردووە و پێدەچێت ئامادەکاری بۆ داگیرکارییەکی نوێ بکات، ئەمەش هەشت ساڵ دوای ئەوەی ڕوسیا نیمچە دورگەی کرێمیای ئۆکرانیای گرتەخۆی.\nڕوسیا ڕەتی دەکاتەوە پلانی داگیرکردنی ئۆکرانیای هەبێت و دەڵێت تەنها وەڵامی ڕەفتارە " دوژمنکارییەکانی " ناتۆ و ئۆکرانیا دەداتەوە.\nڕیابکۆڤ دووبارە جەختی لە داواکانی ڕوسیا کردەوە، لەوانەش ڕێگەگرتن لە فراوانبوونی زیاتری هاوپەیمانێتی ناتۆ بەرەو ڕۆژهەڵاتی ئەوروپا و ڕاگرتنی چالاکیەکانی هاوپەیمانێتیەکە لە وڵاتانی ناوەڕاست و ڕۆژهەڵاتی ئەوروپا.\nوتی " جەختمان لەوە کردەوە کە بەدڵنیاییەوە دەبێت دڵنیا ببینەوە لەوەی ئۆکرانیا هەرگیز، هەرگیز نەبێتە ئەندام لە هاوپەیمانێتی ناتۆ."\nجێی ئاماژەیە ئۆکرانیا ماوەیەکی زۆرە دەیەوێت ببێتە ئەندام لە هاوپەیمانێتی ناتۆ و ئەمەش ڕوسیای نیگەران کردووە، یەکێکیش لە داواکارییەکانی ڕوسیا ئەوەیە هاوپەیمانێتی ناتۆ ڕێگە نەدات ئۆکرانیا ببێتە ئەندام تیایدا.\nڕیابکۆڤ وتی " متمانەمان بەوان نیە. گرەنتی یاساییمان دەوێت، نەک دڵنیادانەوە، گرەنتیمان ناوێت بە قسە، نابێت ئەوان ببنە ئەندام لە هاوپەیمانێتی ناتۆ، ئەوە پەیوەندیی بە ئاسایشی نیشتیمانی ڕوسیاوە هەیە."\nلەلایەکی دیکەوە شێرمان وتی " ڕێگە نادەین هیچ کەسێک سیاسەتی دەرگا کراوەیی هاوپەیمانێتی ناتۆ دابخات، کە هەمیشە بابەتێکی گرنگ بووە بۆ هاوپەیمانێتی ناتۆ."\nوتیشی " واز لە هاریکارییەکانمان ناهێنین لەگەڵ ئەو وڵاتانەدا کە خاوەن سەروەرن و دەخوازن لەگەڵ ئەمەریکادا کاربکەن، هەروەها هیچ بڕیارێکیش نادەین لەسەر ئۆکرانیا بەبێ ئۆکرانیا، لەسەر ئەوروپا بەبێ ئەوروپا، یاخود لەسەر ناتۆ بەبێ ناتۆ."\nهەردوولا وتیان ڕوسیا وتوویەتی نیازی داگیرکردنی نیە، ئەوەش شتێکە ڕیابکۆڤ دەڵێت هەرگیز ڕوونادات، بەڵام شێرمان وتی نازانێت ئەگەر ڕوسیا بەنیازی کەمکردنەوەی گرژییەکان بێت یاخود نا.\nڕوسییەکان دەڵێن ئەمەریکا لە هەستیاری ڕەوشەکە تێناگات، ڕیابکۆڤ وتی ڕوسیا ئامادە نیە بە هەفتە و مانگ چاوەڕێ بکات.\nوتی ڕوسیا دەیەوێت جوڵە لە ناتۆوە ببینێت، هەروەها دەشڵێت جێبەجێ نەکردنی داواکارییەکان هەڵە دەبێت و دەبێتە هۆی زیان گەیاندن بە ئاسایشی هاوپەیمانێتی ناتۆ.\nشێرمان وتی هیچ وڵاتێک ناتوانێت بە بەکارهێنانی هێز سنووری وڵاتێکی دیکە بگۆڕێت، هەروەها داواشی لە ڕوسیا کرد گرژییەکان کەم بکاتەوە، ئەوەش لەڕێی گەڕانەوەی هێزەکانەوە بۆ بنکەکانی خۆیان.\nوتیشی ئەگەر ڕوسیا پشت لە گفتوگۆکان بکات ئەوا ڕوون دەبێتەوە کە ئەو وڵاتە هەرگیز جددی نەبووە لە دیبلۆماسیەتدا.


به‌ڤیدیۆ.. بوونه‌وه‌ره نادیاره‌كه‌ی رووباری ڵۆچ نێس ده‌ركه‌وته‌وه\n:: PM:08:56:18/09/2019 \nپێش زیاتر له 10 ساڵ پیاوێكی سكۆتله‌ندی له‌ڕێی كامێراكه‌یه‌وه وێنه‌یه‌كی رووباری لۆچ نێسی گرت كه تێیدا بوونه‌وه‌ڕێكی زه‌به‌لاحی بینه‌وه و وێنه‌كه بووبه جێگای سه‌رنجی دنیا و وای له زانایان كرد به‌دواداچوونی بۆ بكه‌ن.\nماڵپه‌ڕی "dailymail" بابه‌تێكی بڵاو كردووه‌ته‌وه له‌باره‌ی ئه‌م بوونه‌وه‌ره نادیاره و ئاماژه‌ی پێ داوه، ئه‌مه ماوه‌ی 10 ساڵ زیاتره زانایانی جۆلۆجی به‌شێوه‌یه‌كی به‌رده‌وام له‌باره‌ی ئه‌م بوونه‌وه‌ره‌وه لێكۆڵینه‌وه ده‌كه‌ن بۆ ئه‌وه‌ی بزانن چ جۆره ئاژه‌ڵێكه و له كوێێ رووباره‌كه‌دا ده‌ژی، دوای ئه‌و ماوه زۆره له ڤیدیۆیه‌كدا ده‌رده‌كه‌وێت كه بوونه‌وه‌رێكی زه‌به‌لاحی له‌سه‌ر شێوه‌ی ماری ئه‌ناكۆندا.\nئه‌م ڤیدیۆیه له‌لایه‌ن ئه‌و كامێرایانه‌وه گیراوه كه له‌ناو رووباره‌كه‌دا به‌شێوه‌یه‌كی جێگیر دانرابوون و تێیدا ده‌بینرێت كه ئاژه‌لێكی زه‌به‌لاح له‌سه‌ر شێوه‌ی ماری ئه‌ناكۆندا به ته‌نیشت كامێراكه‌دا مه‌له ده‌كات، به‌ڵام به‌هۆی ئه‌وه‌ی رووباره‌كه زۆر ئاوه‌كه‌ی لێله به‌شێوه‌یه‌كی باش نابینرێت.\nزانایان و توێژه‌ران ئه‌وه‌یشیان گوتوه كه ئه‌م ئاژه‌ڵه ماری ئه‌ناكۆندا نییه، به‌ڵام شێوه‌ی له‌و ده‌كات، جگه له‌وه‌یش تا ئێسته روون نییه چ جۆره ئاژه‌ڵێكه، بۆیه توێژینه‌وه‌كان به‌رده‌وام ده‌بن.


دوو دز لە سەر ماڵێکی بێخاوەن شەڕیانە – ته‌ڤگه‌ر\nسەرەکی/گوتار/دوو دز لە سەر ماڵێکی بێخاوەن شەڕیانە\nلێدوان و زانیاریەکانی پەرلەمانتارانی پارتی و یەکێتی لەسەر دزی و قاچاخچێتی حیزبەکانیان لە حکومەت و خاڵە سنوریەکاندا بەلای زۆرەوە راستە. ھەرێمی کوردستان بۆتە ماڵێکی بێ خاوەن و ئێستا شەڕەکە گەیشتۆتە ئەوەی کە داھاتەکانی ئەم ماڵە بێخاوەنە بەشی ئەوە ناکات حکومەتی پێ بەرنەرێوە و ھاوکات قاچاخچیەکانیش تێربکات.\nئەمە پڕۆژەی جەولەیەکی تری شەڕی ناوخۆیە گەر ھەل و مەرجە ھەرێمایەتیەکان و فشاری ھاوپەیمانان ڕێگەی پێ نەگرتایەن. کرۆکی ئەم ناکۆکیەش لەناو مۆدێلە سیاسی و ئابوریەکەی ھەرێمی کوردستاندایە، زیاتر لەوەی کە پەیوەندی بە گرێ مێژوویەکانی نێوان جەلالی و مەلاییەوە ھەبێت.\nچۆن لەم ھاوکێشەیە تێبگەین؟\nلەو مۆدێلە ئابوریانەی بە کرێ-خۆر ناسراون، ئەوەی کە دەوڵەت بە کرێ و داھاتی سامانە سروشتیەکان دەژی (rentierism) گەمە سیاسیەکان بەزۆری سەر دەکێشێت بۆ جۆرێک لە بەریەک-کەوتن کە لە زمانی زانستە ئابوری و سیاسیەکاندا وەک ململانێ لەسەر سەرچاوەکان (conflict over resources ) ناسراوە. رێک ئەوەی کە ئەمڕۆ پارتی و یەکێتی لە رێگای پەرلەمانتارەکانیانەوە کردیان.\nسروشتی ئەم ململانێی نێوان پارتی و یەکێتی لە ١٩٩٠ەکانەوە تا ئێستا ھەر وەک خۆیەتی ئەگەرچی کات و ناولێنانەکانیان گۆڕاوە. جاران لەسەر گومرکی ئیبراھیم خەلیل بوو، ئێستا لەسەر داھاتی نەوت و ئینجا خاڵە گومرکیەکان، بە ئیبراھیم خەلیلیش-ەوە.\nکێشەی ئەم مۆدێلە ئابوریە ھەر ئەوە نیە کە پارتی و یەکێتی داوە بە گژ یەکتردا، بەڵکو وایکردووە ئەم حیزبانە توانای بەردەوامی و مانەوەیان ھەبێت بێ ئەوەی ھیچ ریفۆرم و گۆڕانکاریەک بکەن. پارەی نەوت و گومرک کردونی بە خاوەن ھێزی چەکداری و ئەمنی و تەنانەت دەرفەتی ئەوەیشی داونەتێ کە کارمەندانی دەزگا حکومیەکانیش بەکار بھێنن بۆ پڕکردنی قاسەی سەرکردەکانیان ئەگەرچی دۆخەکە تەواو لە دژی ئەو کارمەندانەی حکومەتە کە بەشدارن لەم تاڵانکاریەدا. تەنانەت لە دژی ئەندامانی ئەم دوو حیزبەیشە.\nھەڵبەتە دروست نیە بەرپرسیارێتی ئەم دۆخە بە تەنھا بخرێتە ئەستۆی بنەماڵە حوکمڕانەکانی ناو ئەم حیزبانە (بارزانی و تاڵەبانی). خەڵکی کوردستان، بەتایبەتی ئەو کەمینە ھەلپەرستەی کە پشتگیری ئەم بنەماڵانە دەکەن سەرەڕای ئەو ھەموو نەھامەتی و ھەژاری و کولەمەرگیەی بەسەریاندا ھاتووە بەھەمان شێوە بەرپرسن.\nئەو زۆرینە بێ دەنگەی خەڵک کە بەھەر ھۆکارێک بێت ناتوانێت و نازانێت خۆی رێکبخات و ھێزێکی سیاسی کاریگەر دروست بکات لەبەرامبەر ئەم دۆخەی پارتی و یەکێتی خوڵقاندویانە ھەر بەرپرسن. ئەو ھێز و لایەنە سیاسیانەی تا ئێستاش چاویان لەوەیە لە سێبەری پارتی و یەکێتیدا کورسی پەرلەمانی ببەنەوە ھەر بەرسن.\nبە گشتی کێشەکانی ھەرێمی کوردستان کەم و زۆری پارە و سامان و موچە نیە. بەرزی و نزمی نرخی نەوت نیە. بەڵکو بوونی ئیرادەیەکی سیاسیە بۆ ھێشتنەوەی کوردستان لە ژێر رەحمەتی چەکدارەکانی پارتی و یەکێتیدا، نەک حکومەتێکی دامەزراوەیی و حوکمڕانیەکی دروست و ھاوچەرخ. ھاوکات خەڵکیش، جگە لەکەمینەیەکی ناکاریگەر، ئەم دۆخەی قبوڵە.\nبەڵام دەرەنجامی ئەم گەمەیە چی دەبێت؟\nئەم مۆدێلە ئابوری و سیاسیەی پارتی و یەکێتی قابیلیەتی بەردەوامی نیە (unsustainable). ئەمە گەیشتۆتە بنبەست و ترسی ئەوە ھەیە لە دواجاردا ئەزموونی ھەرێمی کوردستان لە ھەمووان تێک بدات. تەنھا گەمژەیی و ناماقوڵیەکانی ناو ئەم سیستەمە خۆی بەسە بۆ ئەوەی توشی داڕمانی خۆبەخۆی بکات.\nبۆنمونە، ئەوەی کە ئەمڕۆ حکومەتی ھەرێمی کوردستان لە ٤ شاردا ١ ملیۆن ٢٠٠ ھەزار موچەخۆری ھەیە بەرەنجامی ئەم ململانێی پارتی و یەکێتی-ە، بەڵام تەماشاکەن زۆربەی ھەرەزۆری ئەو کەسانەی دامەزران و موچەی خانەنیشینیان بۆ بڕاوەتەوە لەبەر ئەوەی ببنە ئەندامی ئەم حیزبانە، لە ٦ ساڵی رابردوودا ھەر خەریکی خۆپیشاندان و جنێودان بوون بەم حیزبانە، چونکە حکومەتەکەی پارتی و یەکێتی نەیتوانی بەردەوام موچەیان بداتێ.\nکەواتە ئەم مۆدێلە ئابوریەی پارتی و یەکێتی ھەر بەھۆی ناماقوڵی و ناکۆکیەکانی ناوخۆیەوە ھەرەس دێنێت (زوو بێت یان درەنگ ) گەر چارەسەرێکی ریشەیی بۆ نەدۆزرێتەوە. بەڵام ئەم چارەسەریە بە پارتی و یەکێتی خۆیان نادۆزرێتەوەو جێبەجێناکرێت. ئەوان تا دوا رادە توشی دەردو نەھامەتیەکانی سیستەمە کرێ-خۆریەکەیان بوون. ئەگەر فشارێکی سیاسی و جەماوەری رێکخراویان لەسەر دروست نەکرێت زۆر زەحمەتە بتوانن لەم داڕوخانە خۆبەخۆیە دەرباز بن.\nپرسیاری ئەوەی لە ئێستادا ئەم فشارە چۆن دروست دەکرێت و کێ دەتوانێت بیکات بە من وەڵام نادرێتەوە، بەڵام ھەرگیز دۆخی کوردستان بەم ئەکتەرانەی ئێستاو بەم مۆدێلە سیاسی و ئابوریەی بارزانیەکان و تاڵەبانیەکان چارەسەر نابێت.\nزۆرینەی خەڵکی کوردستانیش بەم ھەژاری و نەھامەتیانەی ئەمڕۆەوە دەناڵێنن تا ئەو رۆژەی ھێزێکی سیاسی رێکخراو بۆخۆیان دروست دەکەن و بە فشارو کاری دەستەجەمعی دۆخەکە لەبەرژەوەندی خۆیان دەگۆڕن.


Hawre 13/07/2019 - 16:28 بڵاوکراوەتەوە لە هەواڵ/كوردستانی\nدەربارەی برینی موچەی زیندانیانی سیاسییەوە روونكردنەوە دەدرێت و بەڕێوەبەری كاروباری زیندانییە سیاسییەكان لەوەزارەتی كاروباری شەهیدان و ئەنفالكراوانیش ئاشكرای دەكات ، تاوەكو هەشت مانگی دیكە موچەكانیان بەردەوام دەبێت و نابڕێت.\nئەحمەد مام رەسوڵ بەڕێوەبەری كاروباری زیندانییە سیاسییەكان لەوەزارەتی كاروباری شەهیدان و ئەنفالكراوان رایگەیاند: بەپێی یاسا مینحەی زیندانی سیاسی بۆماوەی (10 ) ساڵ دەدرێت، ئەگەر موچەیەكی دیكەیان هەبێت، بەڵام بۆئەوانەی هیچ موچەیەكی دیكەیان نییە، تا لەژیاندا بن ئەو مینحەیەیان پێدەدرێت.\nئەوەشی ئاشكرا كردوە ، لە رۆژی 31/6/2019 ماوەی (10) ساڵەكە تەواو بوە، بەڵام چەند مانگێك لەمەوبەر بەمەبەستی چارەسەركردنی ئەو كێشەیە پڕۆژەیەكمان ئاڕاستەی ئەنجومەنی وەزیران كردووەو تێدا داوامان كردووە هاوشێوەی حكومەتی فیدراڵ ماوەی پێدانی مینحەی زیندانیانی سیاسی لە( 10) ساڵەوە بۆ (25) ساڵ زیاد بكرێت".\nبەرێوبەری كاروباری زیندانیە سیاسیەكان ئەوەشی بۆتۆری هەواڵی سلێمانی ئاشكرا كردوە، هەر لەو پڕۆژەیەدا داوامان كردووە، هاوشێوەی بەغدا مینحەی زیندانیانیی سیاسی بكرێت بە ملیۆنێك و (200) هەزار دینار، چونكە زیندانی سیاسی ئەوە قبوڵ ناكات كەمتر لەو مافەی پێبدرێت كە لەحكومەتی ناوەندی بۆی دەستبەركراوە، وە ئەم مانگە زیندانیانی سیاسی موچەی مانگی (11) ساڵی ( 2018) وەردەگرن، هەشت مانگیان ماوە تاوەكو مینحەكە دەبڕێت، بۆیە مینحەی مانگانەكەیان تا هەشت مانگی دیكە بەردەوام دەبێت و نابڕدرێت.


کوردیپێدیا - 08-11-2013\n📅 08-11-2013 ℹ | 🏷 پۆل: رێکەوت و رووداو (کڕۆنۆلۆژیا) | زمانی بابەت: 🏳 کوردیی ناوەڕاست | 👁🗨\nلە سێدارەدانی گەنجانی کورد لە ئێران\n- لە هەولێر بڕیاردرا لە پارکی (شانەدەر)ەوە بۆ بەردەم کونسوڵخانەی ئێران رێپێوانێک رێکبخرێت دژ بە لە سێدارەدانی گەنجانی کورد لە ئێران، بەڵام دواتر دەسەڵاتدارانی هەولێر رێگریان کرد لەوەی خۆپیشاندەران بچنە بەردەم کونسوڵخانەکە، دواتر ژمارەیەک لە خۆپیشاندەرانی رۆژهەڵاتی کوردستان، پاش گردبونەوەیان لە بەردەم پارکی شانەدەر، بەره و کونسوڵخانەی ئێران کەوتنە رێ و بیناکەیان بەردباران کرد. پاشان ئاساییشی پارتی چەند کەسێکی لە هێرشبەران دەستگیرکرد لەوانە: مستەفا شێخە. رامان پیرۆتی، چیا مەلاک، پیشەوا عەلی پور، عەلی ئیسماعیل نژاد، محەمەد فەرهاد زادە و ئامانجی سەڵەواتی، کە هەریەک لە، مستەفا شیخە و پیشەوا عەلیپور ئەندامی ئەنجومەنی رۆژنامەنوسانی کوردستانن.\n➕ ئەم بابەتە لەلایەن: (هاوڕێ باخەوان)ەوە لە: Nov 9 2013 8:22AM تۆمارکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Nov 9 2013 11:04PM باشترکراوە\n👁 ئەم بابەتە 8,733 جار بینراوە\n📷 فایلی وێنە 1.0.1 32 KB Nov 9 2013 8:22AM هاوڕێ باخەوان\n1. 👁 رێژەی بارانبارینی 24 کاتژمێری رابردووی هەرێمی کوردستان


لەمیدیاكانەوە.. هەوڵێكی نوێ بۆ یەكلاكردنەوەی پۆستی پارێزگاری كەركوك\n29/06/2019 6489 جار خوێندراوه‌ته‌وه\nواشنتۆن – تاران\n(ئەلحوڕە) بڵاویكردەوە، دۆناڵد تڕەمپی سەرۆكی ئەمریكا، هەڕەشەی لە ئێران كرد و ڕایگەیاند، ئێران تەنیا لە زمانی هێز تێدەگات و لە ووتەكانی (نەرمونیانی) و (بەزەیی) حاڵی نابێت، بەڵێنیشیدا زۆر بە توندی وەڵامی هەر هێرشێكی تاران بداتەوە كە لە هەندێك كاتدا وێرانكەر دەبێت.\nهەروەها وتیشی سەردەمی سیاسەتی جۆن كیری و ئۆباما بەسەرچوو، وەزارەتی دەرەوەی ئێرانیش ڕایگەیاند، سزا تازەكانی ئەمریكا، هەموو كۆششێكی دبلۆماسیان لەناوبرد و كۆشكی سپی- شی بە نەزان وەسف كرد.\nهەروەها ترامپ لە تویتێكدا ڕایگەیاند، دوا بەیاننامەی ئێران نیشانەی نەزانییانە و پەی بە واقع نابەن، گەلی ئێرانیش بێ هیچ هۆیەك ئازار دەكێشێت، سەركردەكانیشی پارەكانی ئەوان لە پێناو كاری تیرۆرستیدا خەرج دەكەن. ووتیشی ئەمریكا بەهێزترین هێزی سەربازی جیهانە و لەم دوو ساڵەی دوایشدا بایی بڕی 1.5 ترلیۆن دۆلار وەبەرهێنانی لە بواری بەرگریدا خەرج كردووە. ووتیشی لە دوا سزاكانی ئەمریكا بەسەر ئێرانەوە ، خامەنەئی و گەورە بەرپرسانی ئێرانیمان بە ئامانجگرتووە، بەڵام دەرگای گفتوگۆش كراویە و دانەخراوە. وەزیری گەنجینەی ئەمریكاش ووتی كە محەمەد جەواد زەریفی وەزیری دەرەوەی ئێرانیش دەخرێتە ناو لیستی سزا تازەكانی ئەمریكاوە.\nهاوكات جۆن بۆڵتۆنی ڕاوێژكاری ئاسایشی نەتەوەیی ئەمریكاش پێیوایە سزاكان ئێران ناچاری دانوستان و گفتوگۆ دەكەن، ئێرانیشی لە پەخستنی كارەكانی كۆنگرەی بەحرێن بۆ ئاشتی لە ڕۆژهەڵاتی ناوەڕاست ووریا كردەوە. وتیشی لە ماوەی دوو مانگی پێشوودا تاران زۆر هێرشی دوژمنكارانەی بێ پاساوی دژ بە كەشتیڕانی لە كەنداو ئەنجامداون و هەفتەی پێشووش فڕۆكەیەكی بێفڕۆكەوانی ئەمریكی خستەخوارەوە.\nبۆڵتۆن لە كۆنگرەیەكی ڕۆژنامەوانی لە قودسەوە ووتی هەڕەشەی تاران دژ بە كۆنگرەكەی بەحرێن چاوەڕوانكراوە، هەڵەیەكی گەورەشە ئێران لەو ڕەفتارانەی بەردەوام بێت. هێزەكانیشی لە سوریا گەورەترین هەڕەشەن بۆسەر ناوچەكە. داواشیكرد لە ڕێگەی شكاندنی باڵە پاشكۆكانییەوە لە ناوچەكە، بەر بە ستراتیژیەتی ئێران بگیرێت و ووتیشی هەموو بژاردەكان لە بەردەم ئەمریكادا كراوەن. ئاماژەی بەوەشدا هچ پێنوێنێك (مۆشر) لە ئارادا نییە بیسەلمێنێت ئێران دەستبەرداری چەكە ئەتۆمییەكانی بوو بێت.\nلەلایەكی ترەوە ڕۆبەرت وود – ی باڵوێزی ئەمریكی بۆ داماڵینی چەك وتی: ترامپ ڕێگەی دبلۆماسیەتی بە ڕووی ئێراندا دانەخسستووە، بەڵام تاران هەڵە دەكات ئەو خۆگرییەی واشنتۆن بە لاوازی لێكداتەوە كە لە خستنەخوارەوەی فرۆكە بێفڕۆكەوانەكە نواندی.\nحەسەن ڕۆحانی ڕایگەیاند، سەپاندنی سزا تازە ئەمریكییەكان بەسەر گەورەترین دبلوماتكاری وڵاتەكەیدا (زەریفی) نیشانەی ئەوەیە ئەمركیا درۆ دەكات و دانوستانی ناوێت. لە پەیوەندییەكی تەلەفۆنیشدا لەگەڵ ئیمانوێل ماكڕۆنی سەرۆكی فەڕەنسا، ڕوحانی دووپاتی كردەوە كە ئەوان خوازیاری جەنگ نین لەگەڵ ئەمریكادا، بەڵام بێ سێ و دوو ووڵامی هەر دەستدرێژییەك دەدەنەوە.\nئاژانسی هەواڵی ڕۆیتەرز لەەر زاری ڕوحانییەوە نووسیوویەتی ئەگەر ئەمریكییەكان سنوری ئاوی یان ئاسمانی ئێران ببەزێنن، ئەركی هێزە چەكدارەكانی ووڵاتەكەیەتی زۆر بە توندی ووڵامیان بدەنەوە. ئاژانسی قوتابیانی ئیرانیش لەسەر زاری ڕوحانییەوە دەڵێت سەرۆكی ئێران بە ماكڕۆنی هاوتا فەڕەنسییەكەی ڕاگەیاندوە كە ئێران جارێكی دیكە لەبارەی ڕێككەوتننامە ئەتۆمییەكەی ساڵی 2015 وە دانوستان لەگەڵ ئەمریكادا ناكات.\nئەمریكا داوای پشتیوانی ناتۆ دەكات\nپێگەی "وەكالات" و ئاژانسی هەواڵی ڕۆیتەرز بڵاویانكردەوە، ماڕك ئیسبەری ڕێكخەری كاروبارەكانی وەزیری بەرگری ئەمریكی داوای لە ئەندامانی ناتۆ كردووە وەك هەنگاوی یەكەم، ناڕزایی و دڵەڕاوكێی خۆیان دژ بە چالاكییەكانی تاران دەربڕن، ئینجا پاڵپشتیمان پێشكەش بكەن لەوەی بەر بە جەنگ و ململانێ بگرین و دەروازەی دبلۆماسییەت واڵا كەین.\nپاریس هۆشداری دەدت\nپێگەی "سكای نیوز" بڵاویكردەوە، "جان ئیف لۆدریان" ی وەزیری دەرەوەی فەڕەنسا، ڕۆژی 3 شممەی ڕابردوو لەبەردەم كۆمەڵەی نیشتمانی وڵاتەكەیدا هۆشداری داوە لەوەی ئێران ڕێككەوتننامە ئەتۆمییەكە پێشێل بكات و بە هەڵەیەكی كەمەرشكێنیشی وەسف كرد. ووتیشی وەزارەتەكانی دەرەوەی فەڕەنسا و ئەڵمانیا و بەریتانیا لە ڕێگەی دەزگاكانیانەوە كەوتوونە جوڵە تاكو ئەوە لە ئێران بگەیەنن كە پێشێلكردنی ڕێككەوتننامە ئەتۆمییەكە لە بەرژەوەندی ئەودا نییە و داواشیان كرد خۆی لە جەنگ بپارێزێت.\nئەنجوومەنی عەرەبی كەركوك "یۆنامی" تۆمەتبار دەكات\nكەناڵی ئاسمانی "ئین ئاڕ تی" بڵاویكردەوە، ئەنجومەنی عەرەبی كەركوك لە ڕێگەی بەیاننامەكەوە لە "25 ی حوزەیرانی 2019" یۆنامی بەوە تۆمەتبار كردووە لاگیری لایەنێكی دیاریكراو دەكات سەبارەت بەو دانوستانانەی بۆ چارەسەركردنی كیشەكانی پارێزگاكە لە ئارادان.\nلای خۆشییەوە "خالید شوانی" سەركردەی یەكێتی نیشتمانی كوردستان ڕایگەیاند، لیژنەی ئاساییكردنەوەی دۆخی كەركوك بە سەرپەرشتی نەتەوە یەكگرتووەكان (یونامی) كۆبوونەوەكانی دەستپێكردووە و گفتوگۆكانیش گەیشتوونە ئاستی "دەركردنی بڕیار" لەو بارەوە. نوێنەری پارتی دیموكراتی كوردستانیش لەو كۆبوونەوانە بەشدار بووە كە بۆ ئاساییكردنەوەی دۆخی سەربازی و ئەمنی و ئیداری گرفتی زەوییە كشتوكاڵییەكان بەرێوە چووە.\nئەنجوومەنەكە راشیگەیاند، هیچ دانووستانێك سەركەوتوو نابێت تەنها لەژێر سایەی حكومەتی ئیتحادیدا نەبێت. ئاماژەی بەوەشدا كە كۆمیسیۆنی باڵای سەربەخۆی هەڵبژاردنەكان لە ڕیگەی هەندێك كۆمیسیارەوە ڕێوشوێنی نادادپەروەرانەیان لە شاری كەركوك گرتۆتەبەر بۆ بەرژەوەندی لایەنێكی سیاسی و بە مەبەستی بێبەشكردنی دەنگدەری عەرەبی لە شارەكەدا. ووتیشی دەبێ تۆمارەكانی دەنگدان ووردبینییان تێدا بكرێت فەرمانبەرە عەرەبەكانی ناو كۆمیسیۆن بە ئامانج نەگیرێن.\nلای خۆشییەوە ئاسۆ مامەند ئەندامی مەكتەبی سیاسی یەكێتی رایگەیاند، لەگەڵ پێكهاتەكانی دیكەی شاری كەركود گەیشتوونە لێكتێگەیشتنێك بۆ دانانی پارێزگارێكی دیكە بۆ شارەكە.\nهەروەها بەسەرپەرشتی نەتەوە یەكگرتووەكان و بەشداری توركمان و عەرەبەكان هەنگاوی باشمان ناون بۆ ئاساییكردنەوەی دۆخی شارەكە.\nهاوپەیمانی نەسڕ و هەناردەكردنی نەوتی هەرێمی كوردستان\nكەنالی ئاسمانی (ئێن ئاڕ تی) ئاماژەی بەوەداوە كە هاوپەیمانی نەسڕ لە بەیاننامەیەكدا لە (25 ی حوزەیرانی 2019) ، ئۆباڵی یاسایی تەواوی خستووەتە ئەستۆی حكومەتەكەی عەبدولمەهدی لەوەی هەرێمی كوردستان نەوت ڕادەستی بەغدا ناكات، هەڕەشەی ئۆپۆزسیۆن بوونی تەواویشیان لە حكومەت كرد، ووتیشی حكومەتی هەرێم مەرجی دانەوەی قەرزەكانی هەرێمی داناوە لە بەرامبەر ڕادەستكردنی نەوتەكەی.\nوەبەرهێنە ئێرانی و توركەكان ماڵ و موڵكە ڕووخاوەكانی خەڵكی موسڵ بە هەرزان دەكڕن\nپیگەی "ئەلمەدا" نووسیوویەتی موسڵ ڕووبەڕووی چۆڵبوون دەبێتەوە و ماڵ و موڵكەكانی هەرزانفرۆش دەكرێن بە شوینە ئاینییەكانیشییەوە. سەرچاوەكان دەڵێن دەوڵەتانی دەوروبەر زەوی و موڵك و ماڵەكانی ئەو شارە بە نرخێكی هەرزان و بەڕێژەی 5% كەمتر لە نرخی ڕاستەقینەی خۆی دەكڕن، چونكە خاوەنەكانیان لەوە بێ ئومێد بوون حكومەت قەرەبوویان بكاتەوە. لەولاشەوە وەقفی شیعی بەوە تۆمەتبار دەكرێت كە هەوڵی دەستبەسەرداگرتنی موڵكەكانی وەقفی سونی دەدات لە مزگەوت و خانووبەرە و ناوچەی بازرگانی. بە هۆی شەڕی داعشەوە 35 هەزار ماڵ ڕووخاون كە 11 هەزاریان لە شارە كۆنەكەن.\nلای خۆشییەوە مەنسور مەرعیدی پارێزگاری تازە موسڵ، چەند ڕۆژێك لەمەوپێش لە چاوپێكەوتنێكی تەلەفزیۆنی ناوخۆیدا، پێشنیاری ئەوەی كردووە خەڵكی شارەكە ماڵ و موڵكەكانیان بە مەبەستی وەبەرهێنان بفرۆشن، ئەمەش توڕەیی چالاكوانانی موسڵی لێككەوتەوە.\nبە گوێرەی قسەكانی لودهامەری بەڕیوەبەری پرۆگرامی مین لە نەتەوە یەكگرتووەكان، ئەوەی گووتووە كە گلەتۆپەكان بە درێژایی 15 یان زیاتر مەتر چوونە ناخی زەویەوە لە شارەكەدا، دەرهێنانەوەشیان ماوەیەكی زۆری پێویستە.\nبەرپرسانی موسڵ دەڵێن چەند وەبەرهێنەرێك بە فعلی دەستیان كردووە بە كڕینی زەوی و خانووە ڕووخاوەكانی موسڵ، زانیارییەكان دەڵێن وەبەرهێنەرەكان ئێرانی و توركی و هی دەوڵەتانی دیكەشن. سەرچاوەكان دەشڵێن ئەو زەوییەی بای 200 ملیۆن دینارە بە 10 ملیۆن دینار یان كەمتر دەفرۆشرێت.\nسەرچاوەكان دەڵێن ڕۆژانە 50 خێزان شاری موسڵ بەرە و هەرێمی كوردستان و توركیا جێدێڵن و هەندێكیان نیازیان نییە بۆ بگەڕێنەوە. زەهیر جبوری سەرۆكی لیژنەی پلاندانان لە ئەنجومەنی شاری موسڵ بۆ "مەدا" ووتی لە ماوەی 7 مانگی ڕابردوو ، بە هۆی نەبوونی خزمەتگوزاری و بێكارییەوە، كۆچی پێچەوانە دەستیپیكردووە بۆ جێهیشتنی شارەكە. ئەوەشی بە هەڵەزانی بەشێك لە شارە كۆنەكە بكرێتە شوێنی بازرگانی ، چونكە ئەو شوێنانە شوینەواری كۆنن.\nبەرپرسانی موسل دەڵێن وەقفی شیعە دەستی كردووە بە دەستبەسەرداگرتنی مزگەوت و موڵكەكانی وەقفی سونی لە شارەكە، دەووترێت ئەو كەسانەی ئەو كارە دەكەن سەر بە حەشدی شەعبین و بەزۆر وا لە هاووڵاتیان دەكەن دەستبەرداری زەوی و موڵكەكانیانبن. وەقفی شیعە بانگەشەی ئەوە دەكەن 20 مزگەوت و 300 شوینی بازرگانی كە داهاتی ساڵانەیان كەمتر نییە لە 100 ملیار دینار، موڵكدارییەكەی هی ئەوانە، ئەو ماڵ و موڵكانە كەوتونەتە گەرەكەكانی نەبی یونس و دەواسە و سەرجخانە و بازاڕی سەراری. لە بەرامبەریشدا وەقفی شیعی ئەو تۆمەتانەی رەتكردوونەوە و دەڵێت ئەمە مامەڵانە بە گویرەی ڕیكاری یاسایی بەرێوەدەچن و پیچەوانەی ڕێنماییەكانی ئەنجومەنی وەزیران نین.\nلە تازەترین ڕاپۆرتدا كە دامەزراوەی USAID ی ئەمریكی بۆ یارمەتییە مرۆییەكان دەریكردووە، ئاماژەی بەوەداوە كە ئارەزووی خەڵك بۆ گەڕانەوە بۆ شارەكە بەرەو نەمان دەچێت. ڕێكخراوی كۆچكردنی نێودەوڵەتیش IOM ئاماژە بەوە دەدات كە تا بەرواری 30 نیسانی رابردوو 1.67 ملیۆن عێراقی دەربەدەر بوون لە ناوخۆی عێراق و لە شارەكانی دهۆك و هەولێر و موسل ئەو خەڵكە لەخۆ دەگرن.\nبە گوێرەی ڕاپرسییەكیش كە لە 49 خێوەتگای ئاوارەكان ئەنجام دراوە ژمارەی ئەوانی ئارەزوی گەڕانەوە دەكەن لە 9% بۆ 5% دابەزیووە، لە خێوەتگەكانی دهۆك و هەولێریش ڕێژەی ئارەزومەندان بۆ گەڕانەوە 1%.\nسەرباری بارگرژییە سیاسییەكان نرخی نەوت بەرزنەبۆتەوە، "عەمرۆ زەكەریا" ی شارەزای بواری نەوت لە لێدوانێكیدا بۆ سكای نیوز دەڵێت، بە هۆی سزاكانی سەر ئێرانەوە، وەبەرهێنەران وەك جاران پشت بە نەوتی ئێرانە نابەستن. بەرزكردنەوەی بەرهەمهێنانی نەوتی ئەمریكیش كە ڕۆژانە 12 ملیۆن بەرمیل بەرهەم دێنێت، هۆكار بووە بۆ بەرزنەبوونەوەی نرخی نەوت لە بازاڕەكاندا. هەندێك دەوڵەتی دیكەی وە چین لە ترسی توندبوونی بارگرژییەكانی نێوان ئەمریكا و ئێران، پێشتر نەوتییان كڕیووە و دایانكردووە (خزن). هۆكارێكی دیكەش ئەوەیە كە خواست لەسەر كڕینی نەوت لە جاران كەمتر بووەتەوە.\nلەمیدیاكانەوە.. شێوازێكی نوێی كاركردنی شارپرێسە، كە لەمەولا بە بڵاوكردنەوەی زانیارییەكان لەمیدیا عێراقی‌و جیهانییەكان خوێنەری كورد لەرووداوەكانی ناوچەكەو جیهان ئاگادار دەكاتەوە..


دڵڕفێنی نیشتمان – پەژاک\n1899 جار بینراوە\nلەکانگەی ژیان، ئەستێرەیەک درەوشایەوە. ئاسمانی رەش کراوی نیشتمانی، بە رووناکی خەیاڵی درەوشاندەوە. پەردەی لەسەر کانگەی حەقیقەتی ژیان و مرۆڤایەتی هەڵدایەوە. ژیانی پڕ لەسۆز و هەستی مرۆیی پێ رازاندەوە. لەبیابانی بێ بەر و تۆزاویدا، دەریای خۆشەویستی هەڵقوڵاند. بە شەپۆلی رووناکی، تاریکی لەکۆشک و شەقامە تاریک کراوەکان داماڵی. بە چریکەی خۆشەویستی کانگەی ژیانی خەمڵاند. بە رۆخساری گەشاوەی، چیای ترسی لەزەین و هزری ئەویندارانی رواندەوە. بە تین و گوڕی تێکۆشانی هەڵاڵەبرمەکانی کوردستانی، دڵڕفێنی خۆ کرد.\nئەستێرەیەک لەکانگەی چاخی بەردینی نوێ سەرهەڵدێنێت. کانگەیەک کە وەرزەکانی ساڵی بە دیمەنی گەوش و پاراو خەمڵێندراوە. کانگەیەک کە شکۆ و تاڵانکاریەکانی ئۆختابووتی سەردەمی هەرس نەکردووە و بە رووناکی ئەستێرەکانی بەردەوام لەهەڵقوڵاندا بووە. لەدوورگەی زەلکاو و هەوری داگیرکاری خۆی بواردووە. لە رەشەبا و هەرەسی تواندنەوەی کۆشکی پیرسالاران، خۆگرتوو و قایم بووە.\nئەستێرەی رووناکی لە چاوگەیەکی بچووکی باخەڵی نیشتمان چرۆ دەکات کە شەڵاڵەی ئازادی، تێدا جاری دەبێت. ئەستێرەیەک کە بە رووناکی رۆخساری هەورە رەشەکانی سەر چاوگەی ژیانی بڵاوە پێ دەکات و ئەخسیری جیهانی تاریکی و داب و نەریتی کۆنەپارێزی نابێت. چارەنووسی ژیانی ئەخسیری چاڵەبەفر و داوە تەنێندراوەکانی دێوەزمەی زەمانە ناکات. بۆ ئەوەی لەناو ئاشی تواندنەوەی رژێم نەهاڕدرێت، لە درۆخانەکانی سەردەم دوورەپارێز دەبێت.\nمحەمەد لەتیف ئەمیری ناسراو بە (دڵبرین ماکۆ) ئەو ئەستێرە گەشاوەی نیشتمانە کە لەساڵی ١٩٨٢ی زاینی لەگوندی قەلەنی سەر بە ماکۆ، لەبنەماڵەیەکی وڵاتپارێز و تێکۆشەر چاو بە دونیا هەڵدێنێت و لە ساڵی ١٩٩٩ی زاینی، دوابەدوای گەلەکۆمەی نێونەتەوەیی لەسەر، خۆری ئازادی مرۆڤایەتی رادەپەڕێت. بە گەلەکۆمەی رەشی ١٥ی شوبات، هەورە برووسکەی تۆڵە، لەناخیدا هەڵدەقوڵێت. بە دیل گرتنی خۆری ئازادی، لەلایەن هەورە رەشەکانی پێ هەرس نابێت و بۆ خاوەندارێتی لە رێبەر ئاپۆ و پووچەڵ کردنەوەی ئەو گەلەکۆمەیە، لەگەڵ چەند ئەستێرەی کانگەی ژیانی، بەرەو مەڵبەندی هەڵۆ بەرزە فڕەکانی نیشتمان، لەناوچەی کەلەڕەش باڵ دەگرێت و هەر لەسەرەتای بەشداری لەناو پاپۆڕی تێکۆشاندا، بە ئەوینەوە دڵ بە تێکۆشان دەبەستێت.\nبە بزەی رۆخساری لەناو مەڵبەندی هەڵۆبەرزەفڕەکان، هیوای سەرکەوتن شاباشی هاوسەنگەرانی دەکات. بە بەشداری لە ریزی هەڵۆبەرزەفڕەکان، مەودای لەگەڵ کانگەی ژیانی قووڵتر و بەرینتر دەبێت. لەناو دەریای هزر و رامانی رێبەر ئاپۆ رۆخساری گەشاوەی بە هونەری بەڕێوەبردنی ژیان دەخەمڵێنێت. چەندێک لەهزر و رامانی خۆری ئازادی قووڵ دەبێتەوە، رۆخساری شۆڕشگێڕانەی ئەوەندە دەگەشێتەوە. هەمیشە لەهەوڵ و تەقاڵادایە کە وتار و کرداری یەکبخات و بە رووناکی کردەوەکانی، خەرمانی ئازادی پڕ پیت و بەرەکەت بکات.\nدڵبرین ئەو پاڵەوانە دڵڕفێنەی نیشتمانە، کە شوێنپەنجەی کار و خەباتی لەدامەزراندنی پارتی ژیانی ئازادی کوردستان – پەژاک بەرچاوە و رووناکی رۆخساری لەهەر قوژبنێکی نیشتمان درەوشابێتەوە، هێلانەی خۆشەویستی لەناو دڵی ئەویندارانی هەڵکۆڵاوە. لەبەر ئەوەی پەژاک بە رووناکی رۆخساری شەهید دڵبرینەکان درێژە بە رەوتی تێکۆشانی دەدات، هەمیشە زیندوو و چالاکە. رۆحیەی تێکۆشان، جۆش و خرۆشی گەنجانەی شەهید دڵبرین تا بە ئەمڕۆ لەسەنگەرەکانی تێکۆشانی پەژاک دەشەکێتەوە.\nشەهادەتی هەڤاڵ دڵبرین لەقۆناخە سەرەتاکانی دامەزراندنی پەژاک، زامێکی تری لەسەر دڵە بریندارکراوەکەی نیشتمان درووست کرد و رژێمی داگیرکەری ئێران بەو شەهادەتە ویستی کە چرای رووناکی لەکوردستان بە کوژاوەیی لەگۆڕ بنێت، بەڵام شەهادەتی هەڤاڵ دڵبرین بووە هۆکار کە بە دەیان هەڵاڵە برمەی نیشتمان، روو لەمەڵبەندی هەڵۆبەرزەفڕەکان بکەن و چەک و کۆڵەباری پڕ لە هیوا و تێکۆشانی شەهید دڵبرین لەشان بنێن و تا بە ئەمڕۆ مەشغەڵی ئازادی بە درەوشاوەیی بشەکێتەوە.\nهەڤاڵ دڵبرین لە رێکەوتی ٢٤\_٠٦\_٢٠٠٥ لەهەرێمی دەشتە بڵ لەنێوان؛ سێ گۆشەی ورمێ، شنۆ و نەقەدە لەئەنجامی هەرەسی داگیرکاری بەکرێگیراو و چەکدارەکانی رژێمی ئێران، دوا بە دوای بەرخودانێکی بێ هاوتا، پەیوەستی کاروانی نەمران دەبێت. مەزارگەی ئەستێرەی هەمیشە گەشاوەی ماکۆ، لەناو ئەستێرە گەشاوەکانی باخەڵی قەندیل، لەمەزارگەی شەهید محەمەد قەرەسەنگۆر دەدرەوشێتەوە و یادی هەمیشە لەدڵی هاوسەنگەر و هەڤاڵانی جاودانە.


17:43 - 19 July 2019\nهەنگاو: لە ماوەی حەفتەی ڕابردوودا لانیکەم ٦٣ حاڵەتی پێشێلکاری مافەکانی مرۆڤ لە کوردستان تۆمار کراوە.\nبە پشتبەستن بە ئاماری تۆمارکراو لە ناوەندی ئاماری ڕێکخراوی مافی مرۆڤی هەنگاو، لە ڕۆژی هەینی ٢١ی پووشپەر هەتا ڕۆژی هەینی ٢٨ی پووشپەڕی ٢٧١٩، لانیکەم ٦٣ حاڵەت پێشلکاری مافەکانی مرۆڤ لە کوردستان تۆمار کراوە کە بە شێوەی خوارەوەیە؛\nله ماوه‌ی حه‌فته‌ی ڕابردوودا سێ كاسبكار و كۆڵبه‌ری كورد به ته‌قه‌ی هێزه چه‌كداره‌كانی ئێران كوژراون و ٦ كۆڵبه‌ری دیكه‌ش بریندار بوون. ئه‌و كاسبكار و كۆڵبه‌رانه خه‌ڵكی شاره‌كانی نه‌قه‌ده، قوروور، سه‌رده‌شت، بانه، سه‌قز و كامیاران بوون.\nسێداره (٧ حاڵه‌ت)\nله ماوه‌ی ئه‌و حه‌فته‌یه‌دا دوو هاووڵاتیی خه‌ڵكی نه‌غه‌ده، سێ هاووڵاتیی خه‌ڵكی ئورمیه و دوو هاووڵاتیی خه‌ڵكی شاره‌كانی پیرانشار و میاندواو له به‌ندیخانه‌كانی ئورمیه و مه‌هاباد له سێداره دراون كه كه‌سێكیان ژن بووه.\nده‌ستبه‌سه‌ر كران و حوكمه‌كان (٣٦ حاڵه‌ت)\nبه پشتبه‌ستن به ئاماره‌كانی هه‌نگاو، له ماوه‌ی حه‌فته‌ی ڕابردوودا لانیكه‌م ٣٠ هاووڵاتیی كورد له شاره‌كانی مه‌هاباد، بۆكان، تیكاب، سایین قه‌ڵا، سنه، مه‌ریوان، ئورمیه و ڕوانسه‌ر و خۆی به تۆمه‌تی چالاكی سیاسی و هاوكاری حیزبه كوردستانییه‌كانی دژبه‌ری حكوومه‌تی ئێران ده‌ستبه‌سه‌ر كراون.\nهه‌روه‌ها، شه‌ش هاووڵاتیی كورد له‌لایه‌ن ده‌زگای دادوه‌ریی ئێرانه‌وه، به تۆمه‌تی چالاكی سیاسی و مه‌زهه‌بی حوكمی ٢٥ ساڵ و ٦ مانگ به‌ندكرانیان به‌سه‌ردا سه‌پاوه.\nمین (١ حاڵه‌ت)\nحه‌فته‌ی ڕابردوو هاووڵاتییه‌كی خه‌ڵكی ئیلام به هۆی ته‌قینه‌وه‌ی مینه‌وه له سنووره‌كانی ئه‌و شاره به سه‌ختی بریندار بوو.\nخۆكوشتن (٨ حاڵه‌ت)\nله ماوه‌ی وه‌و حه‌فته‌یه‌دا ٨ هاووڵاتیی خه‌ڵكی شاره‌كانی پیرانشار، ئورمیه، سه‌قز، سنه، تیكاب و قوتوور به هۆی كێشه‌ی خێزانی و هه‌ژارییه‌وه خۆیان كوشتووه كه ٢ كه‌سیان ژێر ١٨ ساڵ بوون.\nكرێكاری (٢ حاڵه‌ت)\nله ماوه‌ی حه‌فته‌ی ڕابردوودا دوو كرێكاری خه‌ڵكی شاره‌كانی بۆكان و تیكاب به هۆی ڕووداوی كاره‌وه گیانیان له ده‌ست داوه.


كۆمپانیا و سه‌رمایه‌دارانى سلێمانى ڕوو له هه‌ولێر و دهۆك ده‌كه‌ن\nبه‌ڕێوه‌به‌ری وه‌به‌رهێنانی سلێمانی ڕای ده‌گه‌یه‌نێت، به مه‌به‌ستی ئه‌نجامدانی كاری سه‌رمایه‌داری و وه‌به‌رهێنان به‌شێك له سه‌رمایه‌دارانی سلێمانی كاره‌كانیان بۆ هه‌ولێر و دهۆك گواستووه‌ته‌وه.\nئه‌مرۆ پێنجشه‌م شه‌شی كانوونی یه‌كه‌م، عه‌زیز سه‌عید به‌ڕێوه‌به‌ری وه‌به‌رهێنانی سلێمانی به "وشه"ی ڕاگه‌یاند، له ماوه‌ی ڕابردوو به‌هۆی ئه‌وه‌ی دۆخه‌كه نا هه‌موار بووه، چه‌ندان كۆمپانیا و سه‌رمایه‌داری سلێمانی ڕۆشتوونه‌ته ده‌ره‌وه‌ی سلێمانی بۆ ئه‌نجامدانی كاری وه‌به‌رهێنان.\nزیاتر گوتی، " ئه‌و سه‌رمایه‌دارانه له سلێمانییه‌وه بۆ كارى وه‌به‌رهێنان چوونه‌ته هه‌ولێر و دهۆك به‌و پێیه‌ی سه‌رمایه‌دار ئازاده له ناوخۆی هه‌رێمى كوردستان یان له هه‌ر شوێنێك كاره‌كانی ده‌كات".\nدووپاتى له‌وه‌یش كرده‌وه كه ئه‌و سه‌رمایه‌دارانه لقێكی كۆمپانیاكانیان ده‌به‌نه ده‌ره‌وه‌ی سلێمانی بۆ ئه‌نجامدانی پرۆژه، بۆیه به‌گشتی ده‌توانین بڵێین به‌شێك له كۆمپانیاكانی سلێمانی لقیان بردووه‌ته ده‌ره‌وه‌ی شاره‌كه.\nماوه‌یه‌كه دۆخى ته‌ناهیی سلێمانى به‌ره‌و خراپى چووه و رووداوه‌كانى ته‌قه‌كردن و كوشتن و فڕاندن ڕووى له زیادبوون كردووه، ئه‌وه‌یش وایكردووه به ده‌یان كۆمپانیا و سه‌رمایه‌دار له شاره‌كه‌دا نه‌مێنن.


“دەستوور” و “سەرۆكایەتی هەرێم” وەك بۆمبی تەوقیتكراو جارێكی دیكە پەرلەمان دەهەژێننەوە؟ – تۆڕی میدیایی خەڵک\n2018/12/04 - 9:43 AM\nهەرێمی كوردستان، لەمێژە بەدەست بێ دەستوورییەوە دەناڵێنێت و بووەتە جێگای مشتومڕی لایەنەكان، ئەو پرسەش بۆ ئەو خولەی پەرلەمان جێهێڵدراوە، چاوەڕێ دەكرێت قۆناغێكی دیكەی مللانێی لایەنەكان دەستپێبكات، بە تایبەت دوای ئەوەی پارتی نێچیرڤان بارزانی بۆ پۆستی سەرۆكی هەرێم كاندید كردو چاوەڕێ دەكرێت لە پەرلەمانەوە و لە رێگای دەستوورەوە بابەتی سەرۆكایەتی هەرێمیش یەكلایی بكرێتەوە.\nخولی چوارەمی پەرلەمانی كوردستان و كابینەی هەشتەمی حكومەتی هەرێم كە پارتی و گۆڕان پێكهێنەری سەرەكی بوون و لە ئاستێكی زۆرباشدا بەرەو پێش دەچوو، لە نیوەكەمتری تەمەنیدا بەهۆی پرسی سەرۆكایەتی هەرێم و دەستوورەوە كەوتە قەیرانێكی قوڵ و پەرلەمان و حكومەتی گەیاندە كەناری مەرگ و خەریك بوو هەرێم لە دوو ئیدارەیی و شەڕی نێوخۆوە بگلێنێتەوە، بۆیە چاودێران پێیانوایە پرسی دەستوور و سەرۆكایەتی هەرێم وەك بۆمبی تەوقیتكراوی نێو پەرلەمانە و پێویستە بە هەستیارییەوە لایەنەكان مامەڵەی لەگەڵدا بكەن.\nبەپێی زانیارییەكانی (خەڵك) پارتی دیموكراتی كوردستان كە بۆ خولی پێنجەمی پەرلەمانی كوردستان زۆرینەی كورسییەكانی بەدەستهێناوەو لەسەری پێویستدەكات كە ئەو حكومەتی داهاتوو پێكبهێنێت، دوو مەرجی بۆ ئەو لایەنانە داناوە كە دێنە نێو حكومەت كە لە ماوەی ساڵێكی خولی پەرلەمانیدا، مەرجەكانی جێبەجێ بكرێن، كە بریتین لە كاراكردنەوەی دامەزراوەی سەرۆكایەتی هەرێم و تێپەڕاندنی دەستوورێك بۆ هەرێمی كوردستان.\nلەسەر مەرجی یەكەمیان، لایەنەكان بۆچوونی جیاوازیان هەیە بەشێوەیەك ئەبوبەكر هەڵەدنی پەرلەمانتاری یەكگرتووی ئیسلامی كوردستان رایدەگەیەنێت كە ئێمە داوای هەڵوەشاندنەوەی دامەزراوەكە دەكەین، لای خۆشییەوە سۆران عومەر پەرلەمانتاری كۆمەڵی ئیسلامی رایگەیاند، یەكلایكردنەوەكەی ئەو پرسە دیاری نییە و دەبێت پڕۆژەی نوێ هەبێت بۆ ئەو پرسە كە بمێنێت یان نەمێنێت.\nوتیشی، هیچ سیناریۆیەك لە ئێستادا لە ئارادا نییە، هەركات سیناریۆیەك هەبوو هەڵوێستمان لەسەری دەبێت.\nلەلایەكی دیكەشەوە كوێستان محەمەد ئەندامی جڤاتی گشتی بزووتنەوەی گۆڕان رایگەیاند، ئەم قۆناغە و ئەوەی پێشوو دوو قۆناغی جیاوازن و هەركات پڕۆژەكە هاتە پەرلەمان بە تێپەڕاندن یان تێنەپەڕاندنی گۆڕان قسەی دەبێت.\nلەلایەكی دیكەوە دلێر ماوەتی ئەندامی پەرلەمانی كوردستان لە فراكسیۆنی یەكێتی نیشتمانی كوردستان رایگەیاند، نەیبیستووە پارتی لە كۆبونەوەكاندا باسی ئەو دوو مەرجەی كردبێت، بەڵام لەمیدیاكانەوە بیستوویەتی.\nوتیشی، پارتی جارێ كێشەی بەغدای هەیە، بۆیە تاكو كێشەی ئەوێ چارەسەرنەكەن پێناچێت جارێ باس لەم بابەتە بكەن، مەگەر وەك فشار لەسەر لایەنەكان باسی بكەن.\nیەكگرتوو: بەگومانین لەوەی یەكێتی و پارتی بیانەوێ بگەن بە دەستور و بە دەستور حوكمڕانی بكەن\nسەبارەت بە دەستوری هەرێمی كوردستان كە لە خولی پێشووی پەرلەمانی كوردستان لیژنەیەكی بۆ دروست كرا، بەڵام بەهۆی كێشە نێوخۆییەكان و پەكخستنی پەرلەمان ئەو لیژنە لەكار كەوت و نەیتوانی پڕۆژەی دەستووری هەرێم بنوسێتەوە، بەڵام ئەگەر گۆڕانكاری بەسەر بڕیارەكەی خولی پێشووی پەرلەمان نەیەت، لایەنەكان لەسەر تێپەڕاندنی دەستوور هاوڕان.\nئەبوبەكر هەڵەدنی ئەندامی پەرلەمانی كوردستان لە فراكسیۆنی یەكگرتوو كە لەم خولەی پەرلەماندا ئۆپۆزسیۆنی بوونی خۆیان راگەیاندووە بە (خەڵك)ی راگەیاند، ئێمە 27 ساڵ حوكمڕانی دەكەین بەبێ دەستور، ئەمەش یەكێكە لە كەموكوڕییەكانی پڕۆسەی سیاسی هەرێم، دەبێت ببینە خاوەنی دەستور و لەم فەوزایە دەربچین، بەڵام بەگومانم لەوەی یەكێتی و پارتی بیانەوێ بگەن بە دەستور و بە دەستور حوكمڕانی بكەن، چونكە ئەوان بەم شێوەیە كە هەیە قازانج دەكەن.\nوتیشی”لە یاسای ئامادەكردنی دەستوری كوردستان بۆ راپرسی هاتووە، بابەتی دەستور بە تەوافوق و سازان یەكلایی دەكرێتەوە نەك بە كەمینەو زۆرینە، دەبێت سازانی لەسەر بكرێت و دواتر بخرێتە راپرسییەوە”.\nئاماژەی بۆ ئەوەش كرد، ئومێدەوارین لە خولی پێنجەم ببین بە خاوەنی دەستور كە شایستە بێت بە قوربانییەكانی هەرێم و پارێزەری ناسنامە ئیسلامییەكەی كوردستان بێت و ماف و ئازادییەكان و دیموكراسییەكی راستەقینە دەستەبەر بكات و مۆزایكی فرە چەشنی و فرە نەتەوەیی و ئایینی لە هەرێم فەراهەم بكات.\nهەرچەندە زۆربەی یاساكان لە هەرێم بە زۆرینە و كەمینە تێدەپەڕێنرێن، بەڵام هەڵەدنی لەو بارەوە رایدەگەیەنێت، بەبێ رێكەوتن و سازان ناگەین بە دەستور، بۆیە ئەم بابەتە بابەتێكی جەوهەرییە، لە هیچ شوێنێكی دنیادا بە كەمینە و زۆرینە تێنەپەڕێنراوە، بەڵكو ئەم بابەتە سازانی نیشتمانی گەل و نەتەوەو ئایینە جیاوازەكانی لەسەر كراوە، ئەوكات ئەو وڵاتانە بونەتە خاوەنی دەستور، ئومێدەوارم لە هەرێمی كوردستانیش ئەگەر خەمی سەقامگیریمانە جگە لە سازان بیر لە هیچ بژاردەیەكیتر نەكەینەوە.\nگۆڕان: بەپێی بڕیارەكەی پەرلەمان دەبێت بە رێكەوتنی نێوان هەموو لایەنەكان دەستوور تێپەڕێنرێت\nهاوكات كوێستان محەمەد ئەندامی جڤاتی گشتی بزووتنەوەی گۆڕان بە (خەڵك)ی راگەیاند، بابەتی دەستور جیاوازە لە بابەتە یاساییەكانی دیكە، چونكە ئەو بڕیارەی پەرلەمان دەریكردووە و 21 كەسی دەستنیشان كردووە بۆ ئامادەكردنی دەستوری هەرێم بۆ راپرسی.\nوتیشی” بڕیارەكە بەشێوەیەكە كە دەبێت بە رێكەوتنی نێوان هەموو لایەنەكان بێت، واتە ئەگەر لایەنێك تێبینی هەبێت دەستورەكە تێناپەڕێت”.\nكۆمەڵ: دەستور بە زۆرینە و كەمینە تێناپەڕێنرێت\nسۆران عومەر پەرلەمانتاری كۆمەڵی ئیسلامی هەمان بۆچونی بزووتنەوەی گۆڕانی هەیە، بۆ (خەڵك)ی ئاشكرا كرد، دەستور بە زۆرینە و كەمینە تێناپەڕێنرێت.\nوتیشی” بە بڕیارێكی پەرلەمان لیژنەیەكی بۆ دروست كراوە بە كۆدەنگی هەموو لایەنەكان دەبێت بنوسرێتەوە، بەڵام هێشتا هیچ نەبووە تاكو تێپەڕێنرێت.”\nیەكێتی: پێناچێت پارتی مەرجی تێپەڕاندنی دەستوور بۆ یەكێتی دابنێت\nلای خۆشییەوە دلێر ماوەتی پەرلەمانتاری یەكێتی نیشتمانی كوردستان پێی وانەبوو لەكاتی هاتنی وەفدەكەی پارتی بۆ لای یەكێتی ئەو مەرجانەیان بۆ دابنێت.\nماوەتی بە (خەڵك)ی راگەیاند، بەهۆی ئەوەی پارتی كورسی زۆرە، هەرچی بوێت دەیكات، بەڵام تاكو ئێستا هیچی بەیەكێتی نەوتووە و پێشناچێت ئەو مەرجە بەیەكێتی بڵێت.\nئاشكراشیكرد، پەرلەمانتاران ناچنە ژێر هیچ فشارێكەوە، چونكە لیستەكان لیستی نیمچە كراوەن، ئەگەریش حزب بچێتە ژێر فشارەوە، ڕەنگە پەرلەمانتاران نەكەونە ژێر فشارەوە.\nچاودێران: نیوەی هاووڵاتیانی هەرێمی كوردستان نوێنەریان نییە لە پەرلەمانی كوردستان\nلای خۆشیانەوە بەشێك لە چاودێرانی سیاسی ئاماژە بۆ ئەوە دەكەن، ئەگەری زۆرە لەم خولەی پەرلەمان هەرێمی كوردستان ببێتە خاوەنی دەستوور، دەستورێك كە 50%ی هاووڵاتیانی هەرێمی كوردستان هیچ نوێنەرێكیان لە پەرلەمانی كوردستاندا نییە.\nئەوەش روون دەكەنەوە، تێپەڕاندنی پڕۆژەی یاسای دەستوور كە دەبێت هاوڵاتیانی هەرێمی كوردستان دەنگی لەسەر بدەن، گومان لەسەر شێوازی راپرسییەكە دەكرێت ئایا وەك پڕۆسەی ریفراندۆم و هەڵبژارنەكان ساختەكاری تێدا دەكرێت، یان وەك هەر وڵاتێكی پێشكەوتوو تێدەپەڕێنرێت، لە ئەگەری خراپ بەڕێوەچوونی راپرسییەكەش ئەگەری تێكچوونی دۆخی نێوخۆی كوردستان دووبارە دەبێتەوە.\nكۆبوونەوەیەكی گرنگ لەسەر موچەی فەرمانبەران دەكرێت\nسوپای عێراق هەوڵی داخستنی دەروازەی شەنگال – رۆژئاوای كوردستان دەدات\n2019/02/15 - 5:01 PM\nئەمڕۆ 20 ساڵە بەسەر دەستگیركردنی عەبدوڵڵا ئۆج ئالان تێپەڕ دەبێت و لە ژمارەیەك وڵات خۆپیشاندان و گردبوونەوە بۆ ئازادكردنی ئەنجام درا.\nخۆپیشاندان و مانگرتن بۆ ئازادكردنی ئۆج ئالان دەكرێت\nبەپێی زانیارییەكان لە هەرێمی كوردستان و توركیا و چەند وڵاتێكی دیكە ژمارەیەك لە ئەندام و هەواداری پەكەكە و عەبدوڵڵا ئۆج ئالان مانیان گرتووە و تا ئێستاش هیچ بەرپرسێكی توركیا بەدەم داواكاری ئەو كەسانەوە نەڕۆیشتووە و ئەمڕۆ هێزەكانی توركیا ڕێگرییان لە پەڕلەمانتارانی هەدەپەو ژمارەك هاووڵاتی گرت كە سەردانی لەیلا گیوفەن بكەن كە نزیكەی 100 رۆژە مانی گرتووە.\nهاوكات لە هەرێمی كوردستانیش لە شارەكانی هەولێر و سلێمانی خۆپیشاندان بۆ پشتگیری لە ئازادكردنی ئۆج ئالان ئەنجام درا.\nعەبدوڵڵا ئۆج ئالان كێیە؟\nعەبدوڵڵا ئۆج ئالان لەدایكبووی ٤ی نیسانی ١٩٤٨ لە دێی ئامەرای قەزای خەلفەتێی سەر بە شاری ئورفا ڕحا لە باشووری ڕۆژھەڵاتی توركیا، سەركردەی پارتی كرێكارانی كوردستانە.\nناوبراو ئالان كۆلێجی زانستی سیاسی لە زانكۆی ئەنقەرە خوێندووە، بەڵام تەواوی نەكردووە و گەڕاوەتەوە بۆ دیاربەكر، ھەستی نیشتمانی و كوردایەتی كاری تێكردووە و بۆی تێكۆشاوە تا لە ساڵی ١٩٧٨ پارتی كرێكارانی كوردستانی دامەزراندووە، ئەم پارتە لە ساڵی ١٩٨٤ دەستی كرد بە كاری چەكداری لەناو توركیا و ئێران و عیراق بە مەبەستی دامەزراندنی دەوڵەتی سەربەخۆی كوردی.\nدەستگیركردن و دادگاییكردنی\nتاكو ساڵی ١٩٩٨ ئۆج ئالان لە وڵاتی سووریا بوو، پاش ئەوەی پەیوەندییەكانی نێوان توركیا و سوریا تێكچوو، توركیا ھەڕەشەی لە سوریا كرد بەوەی پشتگیری لەم پارتە دەكات، بۆیە سوریا ئۆج ئالانی ناچار كرد سوریا جێبھێلێت بێ ئەوەی بیداتە دەست دەسەڵاتدارانی توركیا، پاشان ڕوویكردە ڕوسیاو دواتر ڕوویكردە چەند وڵاتێكی دیكە لەوانە ئیتالیا و یۆنان، لە ساڵی ١٩٩٨ لەوكاتەی لەوكاتەی لە یۆنان بوو، حكومەتی توركی داوای ڕادەستكردنەوەی ناوبراوی كرد و لە ١٥ی شوباتی ١٩٩٩ لە كینیا دەستگیر كرا، ئەویش لە پڕۆژەیەكی چەكداری ھاوبەش لە نێوان دەزگاكانی “سی ئای ئەی”ئەمریكایی و “ئێم ئای تی”توركی و “موساد”ی ئیسرائیلی، پاشان لە رێگەی ئاسمانەوە گوازرایەوە بۆ توركیا بۆ دادگاییكردنی.\nئۆج ئالان لە ساڵی ١٩٧٨ لە گوندێكی باكووری كوردستان پارتی كرێكارانی كوردستانی دروست كردووە و یەكەم كۆنگرەی لە ڕۆژی ٢٧/١١/١٩٧٨ لە گوندی فیسی سەر بە قەزای لیجە لە پارێزگای ئامەد لە باكوری كوردستان بەستووە و تا ئێستاش 11 كۆنگرەی بەستووە.\nپەكەكە ئێستا لەژێر چەتری كۆما جڤاكێن كوردستان (كەجەكە) كار دەكات و شێوەی بەڕێوەبردنی سیستمی هاوسەرۆكایەتییە، ستراتیژیی ئێستای پەكەكە كۆنفیدڕاڵیزمی دیموكراتیكە و بەپێی ئەو ستراتیژە هەموو گروپ، پێكهاتە، ئایین و نەتەوە جیاوازەكان دەتوانن بەپێی تایبەتمەندییەكانیان خۆیان بەڕێوە ببەن.\nبارەگای سەرەكی ئێستای سەركردایەتی پەكەكە لە زنجیرە چیاكانی قەندیلە و ئەو ناوچانەی لە ژێر دەسەڵاتی پەكەكەدان و لەلایەن پەكەكەوە بە ناوچەكانی پاراستنی میدیا دەناسرێن و ڕووبەری ئەو ناوچانەش زیاتر لە ٢٠ هەزار كیلۆمەتر چوار گۆشە دەبێت.\nبەپێی زانیارییەكان، مەزەندە دەكرێت پەكەكە زیاتر لە ١٤ هەزار گەریلای لە شاخدا هەبێت، كە لە چوارچێوەی هێزەكانی پاراستنی گەل (هەپەگە)دا ڕێكخراون و لەلایەن موراد قەرەیلانەوە سەرپەرشتی دەكرێت.\nژمارەیەك لە حزبە كوردستانییەكان بە دۆست و هاوپەیمان و هاوئایدۆلۆژی لەگەڵ پەكەكە دەناسرێن كە بریتین لە پەیەدە، تەڤگەری ئازادی، پژاك، كۆدار و هەدەپە، دەبەپە، كەجەدە، كۆنگرەی گەل، دەتەكە و كەژەئا و هێزە سەربازییەكانی یەپەگە، یەبەشە، یەپەژە، یەرەكە.\n2019/02/15 - 4:12 PM\nبەپێی ڕاپۆرتێك كە لەلایەن رێكخراوی “منداڵان رزگاربكەن save the children”، ساڵانە بەهۆی جەنگ و ناكۆكییە چەكدارییەكان لە جیهاندا، زیاتر لە 100 هەزار منداڵ گیانلەدەستدەدەن.\nلە راپۆرتەكەدا كە لە پەراوێزی كۆنگرەی ساڵانەی ئاسایش لە میۆنیخ بڵاوكرایەوە هاتووە”لانی كەم 550 هەزار منداڵی ساوا لەماوەی ساڵانی 2013و 2017 لەو دە وڵاتەدا كوژراون كە گەورەترین زیانیان بەهۆی جەنگەوە بەركەوتووە، ئەمەش بەهۆی برسێتی یان كەمی پاكژی یان نەبوونی چاودێری تەندروستی یان بێبەشبوون لە پێویستییە سەرەكییەكانی ژیان”.\nبەپێی راپۆرتەكە”گەر منداڵانی خوار تەمەن پێنج ساڵانیش بخرێنە سەر ئەو ژمارەیە لەهەمان ماوەدا، ئەوا ژمارەی منداڵە كوژراوەكان بۆ 870 هەزار منداڵ بەرزدەبێتەوە، رێكخراوەكەش پێشبینی دەكات لە واقیعدا ژمارەكە زۆر لەوە زیاتر بێت”.\nراپۆرتەكە لە زاری هێلی تۆرنینگ- شمیت، بەرپرس لە رێكخراوەكە بڵاویكردۆتەوە:”رۆژانە ژمارەیەكی زۆر لە منداڵان ڕووبەڕووی هێرشی بەكۆمەڵی چەكداری و ئەو هێزە چەكدارانە دەبنەوە كە رێز لە یاسا و بەڵێننامە نێودەوڵەتییەكان ناگرن”.\nتۆرینگ-شمیت پێیوایە”كاتێك یاساكانی جەنگ پێشێل دەكرێن، پێویستە كۆمەڵی نێودەوڵەتی هەڵوێستی رون بێت و لێبوردەیی نەنوێنێت بەرانبەر بە پێشلكارەكان و لێپێچینەوەیان لەگەڵدا بكات”.\nهەر لە راپۆرتەكەدا هاتووە”نزیكەی 420 ملیۆن منداڵ، واتا 18%ی منداڵانی جیهان، لە ساڵی 2017 لە ناوچە زیانلێكەوتووەكانی جەنگدا ژیاون، ئەمەش بەراورد بە ساڵی پێشتر 30 ملیۆن منداڵ زیادی كردووە”.\nئەو دە وڵاتەی لە راپۆرتەكەدا ناوییان هاتووە و تێیاندا منداڵان ڕووبەڕووی كوشتن بونەتەوە بەهۆی جەنگ و ناكۆكییەكان، بریتین لە ئەفغانستان، یەمەن، سودانی باشوور، كۆماری ئەفریقای ناوەند، كۆنگۆی دیموكرات، سوریا، عیراق، مالی، نەیجەر، نەیجیریا، و سۆماڵ”.\n2019/02/13 - 2:39 PM\nخەڵك- ڤیان حەسەن\nئەمڕۆ 13 ی شوباتی 2019 ساڵوەگەڕی ڕۆژی جیهانی ڕادیۆیە، كە لەلایەن ڕێكخراوی پەروەردە و زانست و كلتور- یونسكۆ-وە، دیاریكراوە.\nهۆكاری دیاریكردنی ئەو ڕۆژە بە ڕۆژی جیهانیی ڕادیۆ، دەگەڕێتەوە بۆ 71 ساڵ بەر لە ئێستا، كە لەو ڕۆژەدا و لە ساڵی 1946 ئێزگەی ڕادیۆی نەتەوە یەكگرتووەكان دەستی بە پەخش كردووە.\nبۆ یەكەم جار یادی ئەو ڕۆژە، لە ساڵی 2011 لەلایەن ئەكادیمیای ئیسپانیا بۆ ڕادیۆ كرایەوە و دواتریش لە ساڵی 2012دا كۆمەڵەی گشتیی نەتەوە یەكگرتووەكان، ڕۆژەكەی بە فەڕمی بە ڕۆژی ڕادیۆ ناساند.\nڕۆژەكەش هاوكاتی یادكردنەوەی ئەو ڕادیۆیەی نەتەوەیەكگرتووەكانە لە ساڵی ١٩٤٦دا، بە ئامانجی زیندووكردنەوەی ئەو ڕۆژە و هۆشیاریی دەربارەی بەهای ڕادیۆ و باشكردنی هاوكاریی نێودەوڵەتیی لە نێوان ئێزگەكاندا، هەروا هاندانی دروستكارانی بڕیار بۆ پێشكەشكردنی زانیاری لە ڕێگەی ئێزگەكانەوە.\nلە ئێستاشدا، دوای تێپەڕبوونی زیاتر لە سەدەیەك بەسەر دروستكردنی ڕادیۆدا و لە ڕۆژی جیهانیی ئامڕازە كاریگەرەكەی ڕاگەیاندندا، میدیای بیستراوی كوردی لە هەرێمی كوردستاندا پێویستیی بە پێداچوونەوەی وردی زانستی هەیە، بە جۆرێك لەگەڵ گیانی سەردەم و ژیانی دیموكراسی و پێداویستییەكانی كۆمەڵی كوردیدا یەكانگیر بێت.\nلە هەرێمی كوردستانیشدا ئێستا ڕادیۆیەكی زۆری نێوخۆیی و هەرێمی هەن، ڕادیۆی (خەڵك)یش یەكێك لە ڕادیۆ هەرێمییەكانە و لە سەرانسەری هەرێمی كوردستان پەخشی بەرنامەكانی دەكات.\nڕادیۆی (خەڵك) ڕووماڵی ڕووداوە نێوخۆیی و هەرێمی و جیهانییەكان دەكات بە شێوەیەكی پیشەییانە و بێلایەنانە، وێڕای ژمارەیەك بەرنامە لە بوارە جیاوازەكان و پەخشكردنی گۆرانی و مۆسیقای ڕەسەنی كوردی بۆ گوێگرەكانی.


عين العرب - شـه‌فـه‌ق نيـوز\nله‌وه‌ر ئه‌وه‌ك گشتمانيش زانيم ك يه‌كيگ له گرينگترين ئه‌ندامه‌يل له‌ش ئاده‌ميزاد"عين"ه و جوور ئه‌وه‌ك مارف نۆدی له كتاو"ئه‌حمه‌د"ى له‌يوا تاريفی ئه‌كاو ئويشيد: "رأس" سه‌ره‌و "عين" چه‌وه..ئمجا ئه‌گه‌ر ئاده‌ميزاد نه‌ويشيد له‌گشتيان گرينگتره ئه‌وه له گرينگی عين ئه‌ڕه‌سيده‌و.\nدياره مه‌رام عرووبيه‌يل شام هه‌ر ئه‌وه بويه ك بويشن ئه‌و شارۆچكه نه‌ك ته‌نيا جوور چه‌وه‌يل كه‌و سووريه‌يله، به‌ڵكوو جوور چه‌و گشت نه‌ته‌وه‌ی عه‌ره‌به.\nجارى با واز له‌وه باريم ك شۆفينيه‌يل حوكمڕان ئيسه‌و ئه‌وسای سوريا هه‌ميشه له هه‌وڵ وه‌عه‌ره‌بكردن كوردستان خوه‌رئاوا بوينه‌و چه‌نه‌ها ده‌يه له‌و هه‌وڵه‌يليانه وه‌رده‌وامن، هه‌ر ئه‌را نموونه‌يش شۆفينيستيگ عه‌ره‌ب وه‌ناو"محمد گلب هلال" له ساڵه‌يل شه‌س وه هساو خوه‌ی شيه‌وكردنيگ ئه‌نجامداگه‌و ناوی ناگه"توێژينه‌وه‌يگ له‌باوه‌ت پاريزگای جزيره"سه‌باره‌ت وه دروسكردن شاڵيگ عه‌ره‌بی وه ده‌ور ناوچه‌يل كوردنشين، ك مه‌رام سه‌ره‌كی له‌لی داوڕين كورده‌يل خوه‌رئاوا بويه له باكوور و باشوور، هه‌ر له‌وه‌ر ئه‌وه‌يش يه‌كه‌مين گاميان ئاڵشتكردن ناو شار و شارۆچكه‌و ته‌نانه‌ت ئاوايه‌يليش بويه ئه‌را عه‌ره‌بی، ك ئه‌وه‌سه "سه‌ری كانی" كرياسه "رأس العين"و...هتد.\nئمجا ئه‌گه‌ر ئی فه‌رمانڕه‌وايه‌يل سوريا ئه‌وه‌نه خوه‌شيان له‌و شار و شاروچكه‌يله ئه‌ياد و تاريفی وه چه‌و ئه‌كه‌ن، ئه‌ی ئه‌ڕاچه ئيسه ك وه وه‌رچه‌و ئه‌وانه‌و له‌لايه‌ن دڕنده‌ترين ريكخرياگ ترۆريستيه‌و هه‌وڵ داگيركردنی ئه‌دريه‌يد و هويچ ده‌سيگ يارمه‌تييگ ئه‌ڕای دريژ ناكه‌ن وه‌و جبه‌خانه‌ی گه‌وراوه ك ديرنه‌ی و پيكهاتگه له چه‌ك رووسی وه‌گشت جووره‌يليه‌و هه‌ر له تووپ و تانك و ته‌ياره‌ی پيشكه‌فتگ تا ئه‌ڕه‌سيده به‌رميل T.N.Tو چه‌ك كيمياوی؟ ئه‌را ناچيد دژ ئه‌و گرووپه جه‌نگ بكا ك وه‌هساو دژ ئه‌وانيه‌و ئه‌خوازن ته‌خت و به‌خت "ئه‌سه‌د"يش بشيونن!\nيه‌يش هه‌ر ئه‌و راسی حاشاهه‌ڵنه‌گره ئه‌چه‌سپنيد ك ئه‌وانه هه‌رچه‌نی ناو شاره‌يل كوردنشين ته‌عريب كردنه، وه‌لی له‌ڕاسی هه‌ر وه‌خاك كورده‌يل زاننه‌ی و ئه‌گه‌ر خوه‌يان وه ته‌عريب نه‌تويه‌نستنه له‌ناوی بيه‌ن، ئه‌وه بيگومان خوه‌شاڵن وه ئه‌وه‌ك كه‌سه‌يل تر ته‌نانه‌ت ئه‌گه‌ر وه هساو دوشمنه‌يل خوه‌يانيش بدێ جوور داعشيه‌يل ئه‌و كاره‌يل قه‌يزنه ئه‌رايان ئه‌نجام بيه‌ن ته‌نانه‌ت ئه‌گه‌ر ناوی "عين العرب"يش بدێ خوه‌يان له‌لی بيده‌نگ ئه‌كه‌ن و وه‌ختای ك پێشمه‌رگه‌يش ئه‌را ده‌سميه‌تيان ئه‌چێد وه دسوه‌رداين ده‌ره‌كی ده‌نه‌ی قه‌ڵه‌م! يا"رأس العين" ك "سه‌ری كانی"يه، ئه‌ويش كووره‌و بكه‌ن ئه‌وان خوه‌يان وه ته‌مامی له‌لی كڕ وكپ ئه‌كه‌ن.


ئیتر بۆچی ڕەخنە لە مێژوو بگرین!\n23 تەمموز 2016\n(ئەوە مێژوو نیە خۆی دوبارە دەكاتەوە، بەڵكو مرۆڤە گێلەكانن هەڵە كانی مێژوو دوبارە دەكەنەوە)\nبەبڕوای من هیچ گەل و نەتەوەیەك هێندەی گەلی كورد مێژوی خۆی دووبارە و چەندبارەنەكردۆتەوە، واتە ئێمە هەرگیز وانەو ئەزمونمان لە مێژو وەرنەگرتووە، ئاخر ئەوە ئێمەین چەندجارێك چانس یاوەرمان بووە و چەند هەنگاوێك چوینەتە پێشەوە ، بەڵام وەك خوی هەمیشەییمان بەچەند هۆكارێكی خودی و بابەتی (بێ گومان هۆكارە خودیەكان زیاتر) یاغریاغر ملی ڕێگەمانگرتۆتە بەر بۆ چوارگۆشەی یەكەم.\nئێمە نەك وانە لە مێژووی گەلانیتر تەنانەت ئەزمون لە مێژووە تاڵ و هەرەسەكانی ڕابردوی خۆشمان وەرناگرین، بەدرێژایی مێژوو هەركاتێك هەلێك بۆ گەلی كورد هاتبێتە پێشەوە ئێمە بەحەزی سروشتی خۆمان بوبێت یان بە فێڵ و فشاری زلهێزە بەناو هاوپەیمانەكانمان بوبێت توشی دوجەمسەری و دووڕای جیاواز و ناكۆكی و تاڕادەی شەڕی براكوژی و ماڵ جیایی بوین و تەنانەت پەنا بۆ لەشكركێشیش نەیارەكانیشمان براوە، تەنها لە پێناو مانەوە و خۆسەپاندن و خۆسەلماندن و شكاندنی پشتی براكانمان، ئەمە وەنەبێت تەنها باس باسی مێژو و سەردەمە دێرینەكانی ئەمارەتەكان و عوسمانی و سەفەویی و ئینگلیز و شاو ڕژێمی پێشوی عێراق بێت، بەڵكو تا ئەم چركەساتەش ئێمە هەر سیناریۆ كۆنەكانی باو باپیرانمان دووبارە و چەندبارە دەكەینەوە!!!ئیتر بەناوی شەرعیەتی شۆڕشگێڕی و مێژویی و یاسایی و دیفاكتۆ و ئیتر بە چەندین هۆكاری ناتەندروست درێژە بە هەنگاوە نا شەرعی و ناتەندروستەكانمان دەدەین بۆ دووبارە بونەوەی مێژوو!!!\nدیسان من لەو بڕوایەدام لە هیچ سەردەمێكدا گەلی كورد وەك ئەمڕۆ پەرتەوازە و فرە دەنگ و فرە ڕەنگ فرە سەركردە نەبووە، هیچ كاتێك گەلی كورد وەك ئەمڕۆ فرە خاوەن و لەهەمانكاتدا بێ خاوەن نەبووە!!! تا ئێستە نەمانتوانیوە هیچ پرۆتۆكۆلێكی فەرمی لە نێوان ئێمە و زلهێزە هاوپەیمانەكانماندا واژۆ بكەین بۆ هەموو ئەگەر و سەردەمێك !!!نەك تەنها ئەو كاتانەی كە ئەوان ئیشیان پێمانە و دوای كۆتایی هاتنی بەرژەوەندیەكانی خۆیان نەماندەنەوە دەست قەدەر خۆمان؟!\nواقیعی ئەمڕۆی هەرێمی كوردستان و خۆرئاوای كوردستان شاهێدی ئەو ڕەوشە نالەبارەن ، ئاخر ئەمە ئەگەر چەندین بارەكردنەوەی هەڵەكانی مێژو و خۆبەهەموو شت زانیین و بەهیچ نەزانینی براكان و پشت بەستن بە نەیارە مێژوویەكانمان و جارێكیتر گەڕانەوە بۆ چوارگۆشەی یەكەم نەبێت چییە؟؟؟!!!


بۆمبێكی چێندراو به‌كاروانێكی هاوكاری هێزه‌كانی ئه‌مریكا ته‌قیه‌وه – Esta News\nبۆمبێكی چێندراو به‌كاروانێكی هاوكاری هێزه‌كانی ئه‌مریكا ته‌قیه‌وه\nسه‌رچاوه‌یه‌كی ئه‌منی له پارێزگای به‌سره رایگه‌یاند، به‌یانی ئه‌مڕۆ سێشه‌ممه بۆمبێكی چێندراو به‌كاروانێكی هاوكاری هێزه‌كانی ئه‌مریكا ته‌قیه‌وه، له‌ئێستاشدا هێزێكی زۆری ئه‌منی گه‌یشتونه‌ته شوێنی روداوه‌كه و لێكۆڵینه‌وه‌یان له‌وباره‌یه‌وه ده‌ستپێكردوه.\nبه‌وته‌ی سه‌رچاوه‌یه‌كی ئه‌منی، ئه‌مڕۆ بۆمبێكی چێندراو به‌كاروانێكی هاوكاری سه‌ر به هاوپه‌یمانی نێوده‌وڵه‌تی كه ئه‌مریكا رابه‌رایه‌تی ده‌كات، له‌كاتی تێپه‌ڕبونیان به‌سنوری ده‌روازه‌ی سنوری جریشان له پارێزگای به‌سره ته‌قیه‌وه، له‌ئه‌نجامیشدا زیانێكی زۆری ماددی به‌ر ژماره‌یه‌ك ئۆتۆمبێل كه‌وتوه\nئه‌و سه‌رچاوه‌یه باسی له‌وه‌شكرد، كاروانی ئۆتۆمبێله‌كان له ده‌روازه سنوریه‌كه‌وه به‌ره‌و ناوه‌ڕاستی به‌سره به‌ڕێكه‌وتبون، ته‌قینه‌وه‌كه هیچ زیانێكی گیانی نه‌بوه، ده‌ستبه‌جێ هێزێكی زۆری ئه‌منی گه‌یشتونه‌ته شوێنی روداوه‌كه و لێكۆڵینه‌وه‌یان له‌وباره‌یه‌وه ده‌ستپێكردوه.\nئه‌مه‌ش له‌كاتێكدایه پێشتریش چه‌ندجارێك كاروانی هاوكاری هێزه‌كانی هاوپه‌یمانان له‌باشور و ناوه‌ڕاستی عێراق كراونه‌ته ئامانج و دواین كرده‌وه‌ش كه به‌هه‌مانشێوه بۆمبێكی چێندراو بو به‌كاروانی ئۆتۆمبێله‌كانیان ته‌قیه‌وه، 8ی ئه‌م مانگه له‌سه‌ر رێگای خێرای پارێزگای زیقاڕ.


ئاو و ڤیزا و دۆخی ئەمنی\nباڵیۆزی عێراق لە تورکیا گرنگترین ئەو تەوەر و بابەتانە ئاشکرا دەکات لە کازمی لە سەردانەکەی بۆ تورکیا تاوتوێ دەکات کە بڕیارە رۆژی پێنجشەممەی داهاتوو ئەنجامی بدات.\nحەسەن جەنابی، باڵیۆزی عێراق لە تورکیا لە لێدولنێکی ڕۆژنامەوانیدا بۆ ڕۆژنامەی سەباحی فەرمی (13ی کانونی یەکەمی 2020) کە "ناس کورد" بەدواداچوونی بۆ کردووە ڕایگەیاند، مستەفا کازمی، سەرۆک وەزیرانی عێراق لە 17ی ئەم مانگەدا لەسەر داوای سەرۆک کۆماری تورکیا سەردانی ئەو وڵاتە دەکات، فوئاد حوسێن، وەزیری دەرەوەی عێراقیش بەمزوانە بەرەو ئەنقەرە بەڕێدەکەوێت بەمەبەستی ئامادەکاری بۆ سەردانەکە.\nڕوونیشیکردووەتەوە، "كازمی و شاندی یاوەری لەو سەردانەدا دۆسیە سیاسی و ئابورییەكانی نێوان هەردوو وڵات تاوتوێ دەكەن سەرەڕای دۆسیەی پەتای كۆرۆنا، سەردانەکەش تەواوكاری دانوستاندنەكانی نێوان عێراق و توركیایە لەبارەی دۆسیەكانی ئاو و پەیوەندییە ئابوری و بازرگانییەكانی نێوانیان".\nهەروەها جەنابی ئاماژەی بەوەشکردووە، "بڕیارە کازمی پرسی کاراکردنەوەی لیژنەی باڵای ستراتیژی نێوان هەردوو وڵات تاوتوێی بکات کە لەلایەن وەزیری نەوتی عێراق وەزیری وزەی تورکیا سەرپەرشتی دەکرێت، پارە بلۆک کراوەکان، کێشەی ڕەوندی عێراقی لە تورکیا، سپیکردنەوەی پارە، پێدانی ڤیزا بە هاوڵاتیانی عێراق، ئاسایشی سنورەکان و ڕێگرتن لە دزەکردنی تێرورستان، کۆمەڵێک دۆسیەی دیکەن کە بڕیارە لەوسەردانەدا کازمی تاوتوێیان بکات".\nلەناوەڕاستی تشرینی یەكەمی 2020، رەجەب تەیب ئەردۆغان، سەرۆككۆماری توركیا بە فەرمی داوای لە كازمی كرد سەردانی توركیا بكات.\nهۆکارى ئەو تەقینەوەیەى گەیارە ئاشکراکرا کە بەهۆیەوە ملیۆنان لیتر نەوت سوتا\n2020.12.23 - 09:25\nحکومەتی عێراق وادەی گەیشتنی ڤاکسینی کۆرۆنای بە وڵات ئاشکراکرد\n2020.12.22 - 17:32\nحەوت فەرمانبەرى پەروێزخان رەوانەى دادگا کران\n2020.12.23 - 15:26


دکتۆر ستۆن - ویکیپیدیا، ئینسایکڵۆپیدیای ئازاد\nدکتۆر ستۆن زنجیرە مانگایەکی یابانییە لەلایەن ڕیچیرۆ ئیناگاکی ەوە نووسراوە و لەلایەن نەخشێنەری کۆریای باشوور بۆیچی مانگاکەی نەخشێندراوە. لە مانگی ٣ی ساڵی ٢٠١٧ ەوە لە ھەفتانەی شۆنن جەمپ بەزنجیرە کراوە، و چاپتەرەکانی لەلایەن شوئیشا ەوە کۆکراونەتەوە و بڵاوکراونەتەوە لە ١٩ بەرگدا تا ئەم ساتە.\nڕەسەنایەتی مانگاکە لە ئەمریکای باکوور لەلایەن ڤیز میدیاوە قۆرغکراوە. شوئیشا لە مانگی یەکی ساڵی ٢٠١٩ ەوە دەستی بە بڵاوکردنەوەی ئەنیمێیەکە کردووە بە زمانی ئینگلیزی لە پێگە و نەرمەواڵای مانگا پڵەس دا.\nستۆدیۆی TMS Entertainment لە مانگی ٧ـی ساڵی ٢٠١٩ دا یەکەمین زنجیرەی لە ئەنیمێیەکە پەخشکردوو لە مانگی ١٢ی ھەمان ساڵدا توانی وەرزی یەکەم کۆتایی پێ بھێنێت. وەرزی دووھەمی زنجیرەکە سەرنج دەخاتە سەر جەنگەکانی چاخی بەردین و لە مانگی ١ی ساڵی ٢٠٢١دا یەکەمین زنجیرەی لێ پەخشکرا.\nتا مانگی یەکی ساڵی ٢٠٢١ مانگای دکتۆر ستۆن زیاتر لە ٨٫٤ ملیۆن کۆپی لێ دەرچووە؛ و مانگاکە لە ساڵی ٢٠١٩دا بووە براوەی خەڵاتی ٦٤ـەمینی (Shogakukan Manga Award) بۆ چەشنی شۆنن.\n٢.٣ یاری ڤیدیۆیی\nسەرەتای مانگی چواری ٥٧٣٨ـی پاش زاینەو، ٣٬٧٠٠ ساڵ بەسەر ئەو ڕووداوە نامۆیەدا تێپەڕبووە کە ڕوناکییەک بووە ھۆکاری بەبەردبوونی بەنزیکەیی ھەموو مرۆڤایەتی. کەسێکی ١٨ ساڵی زیرەک بە ناوی سێنکو ئیشیگامی بەھۆکارێکی نادیار ڕزگاری بوو لەوەی کە بەسەر مرۆڤایەتیدا ھاتووە و پاش ھەستانەوەی تێبینی ئەوەی کرد کە ئاسەواری مرۆڤایەتی لەلایەن کاتەوە بەتەواوەتی سڕدراوەتەوە. سێنکو ھەڵدەستێت بە سازدانی بنکەیەک و دەستکردن بە توێژینەوەی لەسەر ئەو مرۆڤانەی کەوا بەبەردبوون تا ھۆکاری ئەو ڕووداوە بدۆزێتەوە کە بەسەر مرۆڤایەتیدا ھاتووە، و لەھەمان کاتدا دۆزینەوەی چارەسەرێک بۆی.\nپاش ٦ مانگ، سێنکو بەھۆی ترشی نایتریک ەوە توانی چارەسەرێک بۆ ڕزگاربوون بدۆزێتەوە. بەم دۆزینەوەیەی توانی تێکەڵەیەک بھێنێتە بەرھەم کە توانای چارسەرکردنی مرۆڤەکانی دیکەی ھەیە کە بەبەردبوون و ھەڵنا بستێنێتەوە. سێنکو تێکەڵەکەی بەکاربرد بۆ ڕزگارکردنی ھاوڕێکەی تایجیۆ ئۆکی و ھاوپۆلی ھەردووکیان یوزوریھا ئۆگاوا، و کەسێکی دیکەش بەناوی تسوکاسا شیشیۆ کە شارەزای ھونەرە جەنگییەکانە، ئامانجی سێنکو لەم کارە دووبارە بونیاد نانەوەی شانشینێک بوو کە سەرنج بخاتە سەر زانست.\nتسوکاسا' بۆی دەرکەوت کە ئەوەی سێنکو ھەوڵی بۆدەدات کە بونیادنانی شانشینێکی نوێی زانستیانەیە ئەم لە دژییەتی، ئەو وابیردەکاتەوە کە ئەو شارستانییەتە نابێت بگەڕێندرێتەوە چونکە خراپەکاری زۆر تێدا بووە. لەجێگەی ئەو شارستانییەتە ئەو وا بەباش دەزانێت کە دونیایەکی نوێ بونیاد بندرێت کە ھێز و توانا فەرمانڕەوایی تێدا بکات. لەسەر ئەو مەبەستەش ھەڵدەستێت بە شکاندنی سەرجەم ئەو بەبەردبوانەی کەوا دێنە بەردەمی بە بیانووی ئەوەی نەبنە بەربەست لەبەردەم ئامانجەکەی.\nپاش ئەوەی سێنکو تێکەڵەیەکی دۆزییەوە بۆ ڕزگارکردنی مرۆڤە بەبەردبووەکان، تسوکاسا ھەوڵدەدات سێنکو بکوژێت چونکە پاش دۆزینەوەی تێکەڵەکە سێنکو دەتوانێت چەکێک دروست بکات کە تسوکاسا ناتوانێت بەرامبەری بوەستێتەوە. بە باوەڕبوون بەوەی سێنکو ی کوشتووە، تسوکاسا دەڕوات بەدوای بەدیھێنانی خەونەکەی لە چاخی بەردیندا.\nپاش ڕزگاربوونی لە مردن، سێنکو ھۆزێک دەدۆزێتەوە کە لەسەر ھەمان ھەسارە دەژین و بۆی دەرکەوت کە ئەمە ھەلێکە بۆی تا بتوانێت شانشینێکی زانستیانە بونیاد بنێت. لە سەرەتادا ھۆزەکە نیگەران بوون لە ھاتنی سێنکو، بەڵام پاش ماوەیەک بۆیان دەرکەوت کە دەکرێت زانست بەسوود بێت و ڕزگاریان بکات لەو بار و گوزەرانەی تێیدان. لەگەڵ کاتدا، سێنکو متمانەی زیاتری پەیدا کرد و، لەگەڵ ئاگاداربوون لە مێژووی ھۆزەکە بۆی دەرکەوت کە گوندەکە لەلایەن باوکییەوە دامەزراوە، بە ھاوکاری ٥ ئاسمانەوانی دیکە، کە ڕووداوەکە کاریگەری لەسەریان نەبووە بەھۆی ئەوەی ئەوان لە وێستگەیەکی ئاسمانی بوون لەکاتی ڕوودانی بەبەردبوونەکەدا.\nبەھاوکاری ھاوکارەکانی، شانشینی زانست ی سێنکو خۆی سەلماند کە ئەوان ھێزێک نین کە دەبێت بە کەم تەماشابکرێت. پاش بردنەوەی جەنگەکە بۆیان دەرکەوت کە باوکی سێنکو کانزایەکی بەنرخی بۆ جێھێشتوون کە دەتواندرێت بەکاربھێندرێت وەک ھاندەرێک بۆ دروستکردنی تێکەڵەیەک بۆ ڕزگارکردنی مرۆڤە بە بەردبووەکان لە دوورگەیەکی نزیک خۆیان کە لە ئێستادا ھۆزێک تێیدا نیشتەجێن بە ناوی شانشینی بەبەرکردن، کە ئەو ئامێرەی لێیە ساڵانێکی زۆر لەوەوپێش بەکارھاتووە بۆ بەبەرکردنی مرۆڤایەتی.\nلەلایەن ریچیرۆ ئیناگاکیەوە نووسراوە و لەلایەن بۆیچی ەوە کاری وێنەکێشانی بۆ کراوە، مانگای دکتۆر ستۆن پاش ئامادەکردنی ١٤ بەشی لە ھەفتانەی شۆنن جەمپی شوئیشا دەست بە بڵاوکردنەوەی کراوە لە ٦ی مانگی ٣ی ساڵی ٢٠١٧دا. مانگاکە یەکێک بوو لەو بژاردانەی ئیناگاکی خستییە بەردەم سەرنووسەرەکەی کە ھەڵبژاردنیشی بەھۆی ئەوەبوو کە نەیدەزانی چیرۆکەکە چۆن گەشە دەکات لەداھاتوودا. بۆیچیش کە بەدوای چیرۆکێک دا دەگەڕا تاوەکو کاری نەخشاندنی بۆ بکات، لەو کاتەدا بە ئیناگاکی (کە ھەوادارێکی نەخشاندنەکانییەتی) گەیشت کە کۆتایی بە نەخشەسازییەکانی سێھەمین چاپتەر ھێنابوو.\nلە پانێڵێکدا لە ئەنیم بۆستن، ڤیزمیدیا ڕایگەیاند کە ڕەسەنایەتی مانگاکەیان بۆخۆیان قۆرغکردووە، و یەکەمین بەرگیان لە مانگی ٩ی ساڵی ٢٠١٨دا بڵاوکردەوە. شوئیشا لە مانگی یەکی ساڵی ٢٠١٩ دەستی کرد بە بڵاوکردنەوەی زنجیرەکە بە ئینگلیزی لە پێگە و نەرمەواڵای مانگا پڵەس.\nلە ٥١ھەمین بەشی مانگاکە لە ھەفتانەی شۆنن جەمپدا لە ڕێکەوتی ١٩ی ١١ی ساڵی ٢٠١٨ ڕاگەیەندرا کە زنجیرە مانگاکە دەکرێتە زنجیرەیەکی ئەنیمێ. ئەنیمێکە لەلایەن ستۆدیۆی TMSەوە بەرھەمھێندرا، کە شینیا یینۆ دەرھێنەرەکەی بوو، یویچیرۆ کیدۆ نووسەری دەقەکان بوو، یوکۆ ئیساوا نەخشێنەری کارەکتەرەکان بوو. تاتسویا کاتۆ، ھیرۆواکی تسوتسومی، و یوکی کانێساکاش بەرپرسی موزیکی ئەنیمێکە بوون. زنجیرە ئەنیمێکە لە ٥ی ٧ی ساڵی ٢٠١٩ یەکەمین ئەڵقەی لێ پەخشکرا لە تەلەڤیزیۆنی تۆکیۆ و کۆمەڵێک کەناڵی دیکە، لە ١٣ی مانگی ١٢ی ھەمان ساڵدا کۆتایی پێ ھێندرا. لەو ماوەیەدا ٢٤ زنجیرەی ئەنیمێیەکە پەخشکرا.\nپاش تەواوبوونی وەرزی یەکەمی زنجیرەکە ڕاستەوخۆ وەرزی دووھەمیشی ڕاگەیەندرا. وەرزی دووھەم سەرنج دەخاتە سەر ئارکی «جەنگەکانی چاخی بەردین» لە زنجیرە مانگاکە. وەرزی دووھەمی زنجیرە ئەنیمێکە بە شێوەیەکی فەرمی ناونیشانەکەی (دکتۆر ستۆن: جەنگەکانی چاخی بەردین) دەبێت و یەکەمین زنجیرەشی لە ١٤ی ١ی ساڵی ٢٠٢١ پەخشکرا.\nزنجیرەکە لە دەرەوەی 'ئاسیا'دا لەلایەن کڕەنچیڕۆلەوە پەخشدەکرێت، فەنیمەیشن یش چەشنی DUBی بۆ ئەنیمێیەکە بەرھەمھێناوە.\nلە مانگی ١٢ی ساڵی ٢٠٢٠، ڕاگەیەندرا یارییەک کە چیرۆکەکەی لەسەر ئەم زنجیرەیەیە بڵاودەکرێتەوە لە ساڵی ٢٠٢١. یارییەکە لەلایەن Poppin Games Japanەوە پەرە پێدەدرێت و یارییەکە لە چەشنی ستراتیژی دەبێت، و نەخشەی یارییەکە دونیایەکی کراوە دەبێت و یاریکەر کەسایەتی ناو یارییەکە کۆنتڕۆڵ دەکات.\n^ Funimation. "[Master Thread] Dr. STONE (Dubbed)". funimation.com. Retrieved 20 July 2019.\n^ Valdez, Nick (December 22, 2018). "'Dr. Stone' Anime Releases First Teaser". ComicBook. Retrieved December 26, 2018.\n^ Patrick Frye (December 12, 2019). "Dr. STONE Season 2 release date: Anime sequel confirmed! Episode 24's ending to begin Stone Wars". Monsters and Critics. Retrieved December 12, 2019.\n^ Patrick Frye (December 4, 2020). "Dr. STONE Season 2 release date confirmed for Winter 2021: Stone Wars sequel spoilers". Monsters and Critics. Retrieved December 4, 2020.\nوێبگەی فەرمیی مانگای دکتۆر ستۆن لە ھەفتانەی شۆنن جەمپ (ژاپۆنی)\nوێبگەی فەرمیی ئەنیمێی دکتۆر ستۆن (ژاپۆنی)\nدکتۆر ستۆن (مانگا) لەسەر ھێڵی ھەواڵی ئەنیمێ\nوەرگیراو لە «https://ckb.wikipedia.org/w/index.php?title=دکتۆر_ستۆن&oldid=899364»\nئەم پەڕەیە دواجار لە ١٢:٤٥ی ٤ی شوباتی ٢٠٢٢ نوێ کراوەتەوە.


کوردیپێدیا - گوندە خۆڵەمێشییەکان\n📕 گوندە خۆڵەمێشییەکان | پۆل: پەڕتووکخانە | زمانی بابەت: 🏳 کوردیی ناوەڕاست\nگوندە خۆڵەمێشییەکان؛ منداڵەکان گوڵەگەنمەکان دەدزن\nئەم رۆمانە کارکردنە لەسەر رۆژگارێکی تاریک کە مرۆڤ دەکەوێتە بەر شاڵاوی برسێتی و نەبوونی و نزیکبوونەوە لە لێوارەکانی مردن. لەلایەکی دیکەشەوە شاڵاوەکانی دەوڵەتی عوسمانی گەڕانەوە بۆ ئه و سەردەمە و وێرانبوونی گوندو شارەکوردییەکان و لەناوچوونی ئینسانەکان.\nئینسان لەم رۆمانەدا بەردەوام بەر شاڵاوەکانی برسێتی و شەڕی نابەرانبەر و سەپێنراو دەبێتەوە و هاوکاتیش گرۆدەی دەیان کێشەی دیکەیە کە رۆمانووس بە وردەکارییەکی زۆرەوە کاری لەسەر کردوون. لە رۆمانەکەدا شاڵاوی برسێتی قوربانی و جەلاد پێکەوە بەره و مردن راپێچ دەکات و هەر ئەمەش دەبێتە هۆی ئەوەی هەردولا یەکچارەنووسیان هەبێت. چیرۆکی سەرنجڕاکێشی رۆمانەکە دەبێتە جێگەی سەرنجی شێرزاد حەسەن و ئه و لە جێگەیەکدا دەڵێت: ئەم رۆمانە کارێکی جیاواز و دەگمەنە، چونکە هیچ رۆمانووسێک تا ئێستا بەم وردەکارییەوە ئاوڕی لە بابەتێکی ئاوها قورس و ئەستەم نەداوەتەوە.\nرۆمانەکە لە چاپخانەی دەزگای سەردەم بە چاپێکی جوان لە دوتوێی 310 لاپەڕەدا چاپ بووە. پێشتریش نووسەر نۆ کتێبی بڵاوکردۆتەوە کە سێ کۆمەڵە چیرۆک و سێ رۆمان و سێ کتێبی دیکە رانان و خوێندنەوەی کتێب و لێکۆڵینەوەن.\n➕ ئەم بابەتە لەلایەن: (هاوڕێ باخەوان)ەوە لە: Aug 25 2016 11:57AM تۆمارکراوە\n✍ ئەم بابەتە بۆ دواجار لەلایەن: (زریان سەرچناری)ەوە لە: Dec 19 2019 2:12AM باشترکراوە\n📷 فایلی وێنە 1.0.1 79 KB Aug 25 2016 11:57AM هاوڕێ باخەوان


Filter ↓ • Sort ↓ • All (60) • Translated (35) • Untranslated (10) • Waiting (0) • Fuzzy (15) • Warnings (0) • Current Filter (15)\nFont Size, Weight, Color and Line Height Typography Settings. ڕیکخستنەکانی تایپۆگرافی ئەندازە، کێش، ڕەنگ،بەرزایی هێڵی فۆنت.\t Details\nڕیکخستنەکانی تایپۆگرافی ئەندازە، کێش، ڕەنگ،بەرزایی هێڵی فۆنت.\n2020-01-10 11:52:33 GMT\nHost Google Fonts Locally. شیوازی میوانی فۆنتی خۆماڵی\t Details\nشیوازی میوانی فۆنتی خۆماڵی\n2020-01-10 11:52:53 GMT\nIf you find an issue with Google Fonts Typography, let us know here! گەر کێشەیێکت لە سوود وەرگرتن لە فۆنتەکانی گووگڵ بوو ئاگادارمان بکە لێرە!\t Details\nIf you find an issue with Google Fonts Typography, let us know here! If you find an issue with Google Fonts Typography, let us know here!\nگەر کێشەیێکت لە سوود وەرگرتن لە فۆنتەکانی گووگڵ بوو ئاگادارمان بکە لێرە!\n2020-01-10 11:54:00 GMT\nPreconnect Resource Hints. پێش لکاندنی خاڵەکانی سەرچاوە\t Details\nPreconnect Resource Hints. Preconnect Resource Hints.\nپێش لکاندنی خاڵەکانی سەرچاوە\n2020-01-10 11:56:27 GMT\nSelective Font Loading. بارکردنی فۆنتی هەڵبژاردە\t Details\nSelective Font Loading. Selective Font Loading.\nبارکردنی فۆنتی هەڵبژاردە\n2020-01-10 12:26:13 GMT\nThe Google Fonts library currently contains 998 unique fonts. This plugin allows you to easily use any of them on your WordPress website. کتێبخانەیفۆنتەکان گووگڵ تائێستا خاوەن ٨٧٧ فۆنتی تایبەتە. ئەم زیادکراوە ڕێگە بە سوودگرتن لە تەواو ئەو فۆنتانە لە ماڵپەڕەکەتان دەدا.\t Details\nThe Google Fonts library currently contains 998 unique fonts. This plugin allows you to easily use any of them on your WordPress website. The Google Fonts library currently contains 998 unique fonts. This plugin allows you to easily use any of them on your WordPress website.\nکتێبخانەیفۆنتەکان گووگڵ تائێستا خاوەن ٨٧٧ فۆنتی تایبەتە. ئەم زیادکراوە ڕێگە بە سوودگرتن لە تەواو ئەو فۆنتانە لە ماڵپەڕەکەتان دەدا.\n2020-01-10 12:28:11 GMT\nNote: some features are Premium. Which means you need to upgrade to unlock those features. You can upgrade here: Google Fonts Pro خاڵ :بەشێک لە تواناییەکان بە پارەن. واتە بۆ سوود وەرگرتن لەوان پێویستان بە بەرزکردنەوە هەیە. ئێوە لێرە دەتوانن بەرزیان بکەنەوە: فۆنتە پێشکەوتووەکان گووگڵ\t Details\nNote: some features are Premium. Which means you need to upgrade to unlock those features. You can upgrade here: Google Fonts Pro Note: some features are Premium. Which means you need to upgrade to unlock those features. You can upgrade here: Google Fonts Pro\nخاڵ :بەشێک لە تواناییەکان بە پارەن. واتە بۆ سوود وەرگرتن لەوان پێویستان بە بەرزکردنەوە هەیە. ئێوە لێرە دەتوانن بەرزیان بکەنەوە: فۆنتە پێشکەوتووەکان گووگڵ\n2020-01-10 12:29:34 GMT\nAll 900+ fonts available in the editor. تەواو ٩٠٠ فۆنتەکە لە دەستکاریکەری نووسین لە بەردەستە.\t Details\nAll 900+ fonts available in the editor. All 900+ fonts available in the editor.\nتەواو ٩٠٠ فۆنتەکە لە دەستکاریکەری نووسین لە بەردەستە.\n2020-01-10 12:23:54 GMT\nFont size, variant and line-height settings. ڕێکخستنەکانی جۆر،ئەندازە و درێژی فۆنت.\t Details\nFont size, variant and line-height settings. Font size, variant and line-height settings.\nڕێکخستنەکانی جۆر،ئەندازە و درێژی فۆنت.\n2020-01-10 12:24:13 GMT\nTested with PHP7. تاقیکراوە بە PHP7\t Details\nTested with PHP7. Tested with PHP7.\nتاقیکراوە بە PHP7\n2020-01-10 11:58:57 GMT\nAnyone is welcome to contribute to the Google Fonts Typography plugin. لە بەشداری هە کەس لە ئەم زیادکراوەی گووگڵە باوش دەکرێتەوە.\t Details\nAnyone is welcome to contribute to the Google Fonts Typography plugin. Anyone is welcome to contribute to the Google Fonts Typography plugin.\nلە بەشداری هە کەس لە ئەم زیادکراوەی گووگڵە باوش دەکرێتەوە.\n2020-01-10 12:03:22 GMT\nUpload Google Fonts Typography, activate it, and you're done! "فۆنتەکان گووگڵ بۆ وۆردپرێس" باربکەن،چالاکی بکەن و تەواو!\t Details\n"فۆنتەکان گووگڵ بۆ وۆردپرێس" باربکەن،چالاکی بکەن و تەواو!\n2020-01-10 12:04:20 GMT\nTwenty Seventeen دووهەزاروحەڤدە\t Details\n2020-01-10 12:06:26 GMT\nTranslate the Google Fonts Typography plugin into different languages زیادکراوەی فۆنتەکان گووگڵ بۆ زمانەکانی دیکە وەربگێڕن.\t Details\nزیادکراوەی فۆنتەکان گووگڵ بۆ زمانەکانی دیکە وەربگێڕن.\n2020-01-10 12:10:56 GMT\n↓\t See changelog.txt for the complete Google Fonts Typography changelog. changelog.txt بۆ گۆڕانکاری تەواو ببینن\t Details\nchangelog.txt بۆ گۆڕانکاری تەواو ببینن\n2020-01-10 12:09:56 GMT


کوردیپێدیا - نەخشەی زیندان و ناوی جەللادنی گرتووخانەکانی کامیاران و شاری سنە\n🌏 نەخشەی زیندان و ناوی جەللادنی گرتووخانەکانی کامیاران و شاری سنە | پۆل: نەخشەکان | زمانی بابەت: 🏳 کوردیی ناوەڕاست\nنەخشەی زیندان و ناوی جەللادنی گرتووخانەکانی کامیاران و شاری سنە\nدوای سەرکەوتنی شۆڕشی گەلانی ئێران و هاتنە سەرکاری ڕژێمی سێدارە، ماوەی (36) ساڵە گەلانی ئێران بەگشتی و گەلی کورد بەتایبەتی لەلایەن، ڕژێمی کۆماری ئیسلامی ئێران ناسراو بە (ڕژێمی سێدارە) سەرکوت دەکرێ و بەهۆکاری نەتەوەیی، چینایەتی، ئایدیۆلۆجی، مەزهەبی، خەڵکی ڕۆژهەڵاتی کوردستان زیندانی دەکرێن و ئەشکەنجە دەدرێن و بەبێ بوونی پارێزەر و تەنانەت لەدادگاییەکی چەند خولەکیدا سزای لەسێدارەدانیان بەسەردا دەپێندرێ و لەسێدارە دەرێن.\nفیدراسیۆنی زیندانیانی سیاسی کوردستان بەمەبەستی ئاشکرا کردنی ڕووی ڕاستەقینەی ئەو ڕژێمە و تاوانەکانیی بەرامبەر بە زیندانیانی سیاسی کورد، بەپێوویستی زانی نەخشەی زیندان و ناوی جەللادەکانی ئەو ڕژێمە لە گرتووخانەکانی شارەکانی " سنە، کامیاران " بڵاوبکاتەوە، فیدراسیۆن ڕایدەگەیەنێ سەردەمی شاردنەوەی ڕاستیەکان بەسەرچووە، ئەو کاتەش نزیک بۆتەوە جەللادەکانی ئەو ڕژێمە بەسزای گەل و نیشتمان بگەن.\nفیدراسیۆنی زیندانیانی سیاسی کوردستان – بەشی ڕۆژهەڵاتی کوردستان نەخشەی گرتووخانەی ناوەندی شاری (سنە) کە لەلایەن خودی زیندانیانەوە ئامادەکراوە و لەگەڵ ناوی ئەو جەللادانەی کە چەندین ساڵە سزای لەسێدارەدان لەو گرتووخانەیە جێبەجێدەکەن بڵاو دەکاتەوە. هاوکات ناوی جەللادەکانی گرتووخانەی شاری کامیاران بڵاو دەکاتەوە کە ئەوانیش چەندین ساڵە ئەشکەنجەدانی زیندانیانی سیاسی کورد بووە بە پیشەی ڕۆژانەیان.\nنەخشەی گرتووخانەی ناوەندی شاری سنە\nناوی جەللادەکانی گرتووخانەی شاری سنە کە لەسێدارەدان جێبەجێدەکەن بەمشێوەیە :\nعیسا ئەحمەدی (عیسی احمدی)\nمەهدی قەوامی(مهدی قوامی)\nقاسم ڕەحمانی(قاسم رحمانی)\nمەهدی عەباسی (مهدی عباسی - حفاظت زندانی سنە)\nفیدراسیۆنی زیندانیانی سیاسی کوردستان – بەشی ڕۆژهەڵاتی کوردستان ناوی جەللادەکانی گرتووخانەی شاری کامیاران ڕادەگەیەنێ کە تیمی تایبەتن بە ئەشکەنجەدانی زیندانیانی سیاسی بەشێوەیەکی دژوار، ناوەکان بەمشێوەیە :\nئیقباڵی (اقبالی حفاظتی کامیاران)\nتەیب نادری – بەڕێوەبەری ناوخۆ (طیب نادری – مدیر داخلە)\nئارش سەفەریانی (آرش صفریانی)\nئاغای ئەحمەدی (آقای احمدی)\n1. 👁 فیدراسیۆنی زیندانیانی سیاسی کوردستان\n➕ ئەم بابەتە لەلایەن: (سەریاس ئەحمەد)ەوە لە: Oct 8 2015 3:17AM تۆمارکراوە\n✍ ئەم بابەتە بۆ دواجار لەلایەن: (سەریاس ئەحمەد)ەوە لە: Oct 8 2015 3:33AM باشترکراوە\n👁 ئەم بابەتە 5,137 جار بینراوە\n📷 فایلی وێنە 1.0.1 49 KB Oct 8 2015 3:17AM سەریاس ئەحمەد


نوجەیفى بە هۆکارى کەوتنى موسڵ تۆمەتبار دەکرێت و ئەویش رەتى دەکاتەوە\nبەشێک لە ئەندامانى ئەنجومەنى پارێزگاى موسڵ و ژمارەیەک لە پەرلەمانتارانى ئەو شارە چەند رۆژێکە هەوڵەکانیان لەگەڵ حکومەتى عێراق و خودى سەرۆکى حکومەت چڕترکردۆتەوە بۆ لابردنى ئەسیل نوجەیفى لە پۆستى پارێزگارى موسڵ و بەوە تۆمەتبارى دەکەن گوایە دەستى هەبووە لەگەڵ داعش بۆ کەوتنى شارەکەیان.\nعەبدولڕەحیم شەمەرى ئەندامى پەرلەمانى عێراق بە دەنگى ئەمه‌ریکاى راگەیاند ئەندامانى ئەنجومەنى پارێزگاى موسڵ لە میانەى کۆبوونەوەیەکیاندا چەند رۆژى رابردوو بە بەڵگەوە هەبوونى پەیوەندى نێوان نوجەیفى و بەشێک لە سەرکردەکانى داعشیان بە حەیدەر عەبادى سەرۆک وەزیران گەیاندووە و ئەوەشیان بۆ خستۆتە ڕوو کەوا نوجەیفى ڕێگرە لە بەردەم پاککردنەوەى موسڵ لە داعش.\nئەم هەوڵەى ئەندامانى ئەنجومەنى پارێزگاکە لە کاتێکدایە کەوا بڕیارە ئەسیل نوجەیفى ڕێبەرایەتى ئەو هێزە بکات کە بۆ رزگارکردنى نەینه‌وا پێکدەهێنرێت. لەلایەن خۆشیەوە و لە پەیوەندیه‌کدا ئەسیل نوجەیفى پارێزگارى موسڵ بە دەنگى ئەمه‌ریکاى راگەیاند ئەم شەڕە ئیعلامیەى و هەندێک لایەن لە دژى ئەو بەرپایان کردووە و هیچ کاریگەریەکى لەسەر هەوڵەکانى ئەو نابێت بۆ ڕزگارکردنى شارەکە دەشڵێت من ڕێز لە بۆچوونى ئەو کەسانە دەگرم بەڵام ئەوە جێ دێلم بۆ هاوڵاتیان هه‌تا ئەوان ببنە دادوەر و دواى ئەوەى وەکو سەربازێک بەشدارى لە شەرى ئازادکردنى شارەکەم دەکەم، ئینجا بەو حوکمەى ئەوان دەیدەن ڕازیم . زوهێر ئەعرەجى کە پەرلەمانتارى خولى پێشووى پەرلەمانى عێراقە بۆ دەنگى ئەمه‌ریکا دەڵێت ئەم ململانێیەى ئێستا بەرپاکراوە تەنها خزمەتى داعش دەکات و پرۆسەى ئازادکردنى شارەکە خاو دەکاتەوە و دوریش نیـیە پەکى بخات ئەو پێى وایە ئەم ململانێیە هەڵبگرێت بۆ داوى ئازادکردنى شارەکە .\nشایەنى باسە ململانێـکان هاوکاتی ئەو هەوڵە دێت کە لە ئێستادا ویلایەتە یەکگرتووەکانى ئەمه‌ریکا و لایەنە عێراقیەکان سەرقاڵى دروستکردنى هێزێکى تایبەتن بۆ رزگارکردنى موسڵ لە دەست داعش. لایەنەکانى موسڵ پێداگرى لەسەر ئەوە دەکەنەوە کە پێویستە ئەو هێزە تەنها لە خەڵکى شارەکە پێکبهێنرێت، بەلام بەپێى راپۆرتە رۆژنامەوانیـیەکان بەغدا بە تایبەتى شیعەکان ترسیان لەوە هەیە دواى وەدەردانى داعش موسڵ بکەوێتە دەست گروپێکى ترى توندڕەوى سووننه وەکو کۆنە بەعسیەکان و سوپاى نەقشەبەندى.


گرنگترین رێنمایی بۆ خۆپاراستن لە پێوەدانى ئاژەڵە خشۆکەکان لە وەزرى هاویندا\nله وه‌رزى گه‌رما و هاويندا رووداوه‌كانى پێوه‌دانى مار و دووپشك زۆر ده‌بن هه‌ر بۆيه خۆپارێزى و ئاشنابوون به فرياگوزارييه سه‌ره‌تاييه‌كان له حاڵه‌تى پێوه‌دانى مار و دووپشكدا زۆر پێويسته.\nهه‌رچه‌نده پێوه‌دانى هه‌موو جۆره مارێك زيانبه‌خش نييه، به‌ڵام ده‌بێ پێوه‌دانى مار به‌هه‌ند هه‌ڵبگێرێت و فرياگوزارى سه‌ره‌تايى پێويستى بۆ بكرێت كه خۆى له‌م خاڵانه‌دا ده‌بينيته‌وه:\n• هێمن به‌و به‌بير خۆتى بێنه‌وه كه هه‌موو پێوه‌دانێكى مار كوشنده نييه.\n• به‌پێى توانا كه‌سى مارانگاز نابێ زۆر جووڵه بكات، ته‌نها ئه‌گه‌ر به‌دواى كه‌سێكدا بگه‌ڕێت كه يارمه‌تى بدات.\n• لادانى جلوبه‌رگ و خشڵ له‌و شوێنه‌ى كه مار پێوه‌يداوه، چونكه ئه‌و شوێنه ده‌ئاوسێت.\n• دانانى به‌سته‌رێكى توند له‌سه‌ر شوێنى پێوه‌دانه‌كه، به‌ڵام ئه‌گه‌ر شوێنى پێوه‌دانه له‌سه‌ر يان له مل بوو ئه‌وا ده‌بێ گوشارى به‌رده‌وام بخرێته سه‌ر شوێنه‌كه به‌ڵام نابێ كاربكاته جووڵه‌ى سنگ و هه‌ناسه.\n• راكشان و هێشتنه‌وه‌ى شوێنى پێوه‌دان له ئاستى جه‌سته‌دا، چونكه به‌رزكردنه‌وه‌ى شوێنى پێوه‌دان ده‌بێته هۆى بڵاوبوونه‌وه‌ى ژه‌هر به به‌شه‌كانى ترى جه‌سته و نزمكردنى شوێنى پێوه‌دانه‌كه‌ش ئاوسان زياتر ده‌كات.\n• خۆت به‌دوورگرتن له به‌كارهێنانى ئازارشكێنه‌كان و ئه‌سپرين.\n• هه‌وڵى كردنه‌وه‌ى شوێنى پێوه‌دانه‌كه مه‌ده به چه‌قۆ يان مژينى ژه‌هره‌كه، چونكه له‌وانه‌يه زيانى زياتر به مارانگازه‌كه بگه‌يه‌نێت.\n• گه‌ياندنى نه‌خۆشه‌كه بۆ به‌شى فرياگوزارى نه‌خۆشخانه بۆ وه‌رگرتنى چاره‌سه‌رى پێويست.\nزۆربه‌ى پێوه‌دانانه‌كانى دووپشك پێويستى به چاره‌سه‌رێكى ئاسان هه‌يه كه بريتييه له:\n• شووشتنى شوێنى پێوه‌دانه‌كه به ئاو و سابوون و لادانى جلوبورگ و خشڵه‌كان، چونكه شوێنى پێوه‌دانه‌كه ده‌ئاوسێ و بوونى خشڵ رێگه له ئاوسانى شوێنه‌كه ده‌گرێ.\n• پاراستنى هێمنى و نه‌شڵه‌ژان و دووركه‌وتنه‌وه له دروستكردنى قه‌ره‌باڵغى و ده‌نگه‌ده‌نگ له ده‌روبه‌رى كه‌سى پێوه‌دراو بۆئه‌وه‌ى په‌ستانى خوێنى به‌رز نه‌بێته‌وه و ژه‌هره‌كه به‌خێرايى به له‌شيدا بڵاونه‌بێته‌وه.\n• دانانى به‌فر به‌شێوه‌يه‌كى پچڕ پچڕ له‌سه‌ر شوێنى پێوه‌دانه‌كه، ماوه‌ى ده خوله‌ك دابندرێت، پاشان ده خوله‌ك چاوه‌ڕێ بكرێت و ئينجا دووباره به‌فره‌كه دابندرێته‌وه.\n• پێدانى ده‌نكێك يان دوو ده‌نك پاراسيتامۆڵ هه‌ر چوار كاتژمێر جارێك و دووركه‌وتنه‌وه له پێدانى ئه‌سپرين و ئيبۆپرۆفين، چونكه له‌وانه‌يه ببێته هۆى كاريگه‌ريى لاوه‌كى.\n• خۆبه‌دوورگرتن له كردنه‌وه‌ى برينه‌كه يان مژينى ژه‌هره‌كه.\nوەرگیراوە لە k.ct


بە بەشداریی بەرھەمی سینەماکارانی کورد فێستیڤاڵی جیھانی فیلمی فەجر دەستیپێکرد » DidiMn\nسەرەتا / سینەما/هەواڵ / بە بەشداریی بەرھەمی سینەماکارانی کورد فێستیڤاڵی جیھانی فیلمی فەجر دەستیپێکرد\nبە بەشداریی بەرھەمی سینەماکارانی کورد فێستیڤاڵی جیھانی فیلمی فەجر دەستیپێکرد\nبە بەشداریی بەرھەمی سینەماکارانی کورد سی و چوارەمین خولی فیستیڤاڵی جیھانی فیلمی فەجر سەبارەت بە کۆبانێ و شنگال و ھەڵەبجە لە شاری تاران دەستی پێکرد.\nبە نمایشی فیلمی سینەمایی “ئێل کلاسیکۆ” El Clasico لە دەرھێنانی سینەماکاری کورد “ھەڵکەوت مستەفا” بە نوێنەرایەتی لە سینەمای ھەرێمی کوردستان و وڵاتی نۆڕوێژ لە بەشی “سینەمای سەعادەت” واتە پێشبڕکێی فیلمە بڵیندە سینەماییەکان لە ڕۆژیی یەکەمدا سی و چوارەمین خولی فیستیڤاڵی جیھانی فیلمی فەجر لە کۆمەڵەی سینەمایی پەردیسی چارسووی شاری تاران دەستی پێکرد و لە درێژەدا بەرھەمی سینەماکارانی دیکەی کورد سەبارەت بە بەرخۆدانی کۆبانێ و شنگال و کارەساتی دەڵتەزێنی بۆردوومانی کیمیابارانی شاری ھەڵەبجە لەم فیستیڤاڵەدا نمایش دەکرێن.\nفیلمی کوردیی “ئێل کلاسیکۆ” لەگەڵ چەند فیلمی سینەمایی دیکە لە وڵاتانی جۆراوجۆری جیھان، لەوانە: لیتوانی، ڕۆمانیا، فەڕەنسا، ئێران، ئستۆنی، پۆڵەندا، مەکزیک، فینلەندا، ڕووسیا، ئۆکڕاینا، ئیسلەندا، نۆڕوێژ، دانماڕک، ئیسپانیا، تورکیا و قەتەر بۆ بەدەستھێنانی خەڵاتی تەندیسی زێڕین و تەندیسی سیمینی ئەم فیستیڤاڵە گرینگەی وڵاتی ئێران ڕکابەریی دەکات.\nسینەماکاریی ناوداریی ئێرانی “ڕەزا میرکەریمی” سەرۆکی سی و چوارەمین خولی فیستیڤاڵی جیھانی فیلمی فەجر لە دەسپێکی ئەم فیستیڤاڵەدا گوتی: فیلم گەلێک بە سەلیقەی جۆراوجۆر لەم فیستیڤاڵەدا دەبینن، لە فیستیڤاڵی جیھانی فیلمی فەجردا ئەو فیلمانەی کە ئیستانداردی ئاست بەرزیان ھەیە ژمارەیان زۆرە و ئەوە بۆ فیستیڤاڵێک تایبەتمەندیی و خاڵێکی گرینگە. ھەڵبژاردەیەک لەو فیلمانەی کە کەمتر بیندراون لەم فیستیڤاڵەدا ئامادەن، ھەروەھا بەرھەم گەلێک دەبینن کە لە لایەنی فۆڕم و پێکھاتە، جوگرافیا و کیشوەرەوە جۆراوجۆرن.\nگوتیشی: مەبەستی ئێمە بەڕێوەبردنی فیستیڤاڵێکی گونجاو و ئیستانداردە و ھیوادارم ھەموومان پێکەوە بۆ گەیشتن بەم مەبەستە ھاوکاریی یەکتریی بکەین.\nلە درێژەی ڕێوڕەستی دەسپێکی سی و چوارەمین خولی فیستیڤاڵی جیھانی فیلمی فەجردا ڕەخنەگر و نووسەری ناوداری سینەمای ئێران “کەیوان کەسیریان” و بەرپرسی بەشی “ڕیکلام و بەڕێوەبەریی ڕاگەیاندنیی گشتیی” سەبارەت بە جۆریی وەرگرتنی تیکێتەکان و ھەروەھا نمایشی فیلمەکان لە ڕۆژانی فیستیڤاڵدا ھەندێک زانیاریی ئاراستەی ڕۆژنامەنووسان، پەیامنێران و ڕەخنەگرانی سینەمای ئێران کرد.\nسی و چوارەمین خولی فیستیڤاڵی جیھانی فیلمی فەجر بە بەشداریی بەرھەمی سینەماکارانی کورد و سینەماکارانی وڵاتانی جۆراوجۆری جیھان لە چەندین بەشی جۆراوجۆر، لەوانە: بەشی “سینەمای سەعادەت” واتە پێشبڕکێی فیلمە بڵیندە سینەماییەکان، بەشی “سینەمای سەعادەت” واتە پێشبڕکێی کورتە فیلمەکان، بەشی “جیلوەگاە شەرق” واتە سینەمای ئاسیا و وڵاتانی ئیسلامی، بەشی “جامی جیھان نەما” واتە فیستیڤاڵی فیستیڤاڵەکان، بەشی “نمایشی تایبەت” واتە چاوخشاندنێک بە فیلمە دیکۆمێنتارییەکانی جیھان، بەشی “چاوخشاندنێک بە سینەمای فەڕەنسا”، پێشانگای ئێوەکانی فیلمی سینەمایی “مانگا” لە دەرھێنانی سینەماکاری ناوداری ئێران “داریووش مێھرجویی” و فیلمی سینەمایی “بای سەبا” لە دەرھێنانی سینەماکاری کرچکردووی فەڕەنسی “ئاڵبێر لامۆڕیس” بە ھەوڵ و تێکۆشانی وێنەگر و دەرھێنەریی ناوداری ئێران “سەیفوڵڵا سەمەدیان” و ھەروەھا بەشی “ڤەرکشۆپەکانی قوتابخانەی سینەمایی دارۆلفۆنوون” بە بەشداریی چەندین دەرھێنەر، ئەکتەر و وێنەگریی ناوداریی سینەمای ئێران و وڵاتانی بیانی، لەوانە: “ئەسعەر فەرھادی” ھەڵگریی خەڵاتی ئۆسکار، “ئێلێکساندرێ سۆکۆرۆف” دەرھێنەری ناوداریی ڕووسیا، “ڕەزا کیانیان” ئەکتەری ناوداری سینەمای ئێران، “مەحموود کەلاری” وێنەگریی بەئەزموونی سینەمای ئێران، “فەرزاد موئتەمێن” دەرھێنەری سینەمای ئێران، “ھۆمایوون ئەسعەدەیان” دەرھێنەری سینەما، “محەمەد عەلی سەجادی” درەھێنەری سینەمای ئێران، “فریشتە تاھیرپوور” بەرھەمێھنەری سینەمای ئێران و چەندین کەسایەتیی دیکە لە ڕۆژانی ٢٠ تا ٢٥ی ئەپرێلی ٢٠١٦ لە کۆمەڵەی سینەمایی پەردیسی چارسووی شاری تاران لە وڵاتی ئێران بەڕێوەدەچێت.\nCinema, ElClassico, Fajr,


"هێزى شاراوە" گۆڕەپانى سیاسى عێراقى شڵەقاندووە\nپەیامى مەرجەعیەتى باڵاى شیعیەکانى عێراق بۆ خۆپیشاندەران مایەى "نائومێدى"بوو، بەو پێیەى پەیامەکە لە ئاست چاوەڕوانى ئەواندا نەبوو، دۆخى عێراقیش گەرچى ئەمڕۆ هەینى تاڕادەیەک هێور بۆتەوە، بەڵام سەرهەڵدانەوەى ناڕەزایەتیەکان لەئان و ساتدایە.\nلە کاتێکدا خۆپیشاندەرانى عێراق، چاوەڕوان بوون، ئەمڕۆ هەینى، مەرجەعیەتى باڵاى شیعەکانى عێراق، کۆتایى بە ململانێى نێوانیان لەگەڵ دەسەڵاتى ئێستاى عێراقدا بهێنێت و بە تەواوەتى پشتگیریان بێت، بەڵام مەرجەعیەت پەیامەکەى لە"داواکارى چاکسازى و ب ەدادگایى گەیاندنى گەندەڵکاراندا" کورت کردەوە، بێ ئەوەى هیچ سەقفێکى زەمەنى دیارى بکات.\nئەحمەد سافى نوێنەرى عەلى سستانى مەرجەعى باڵاى شیعەکانى عێراق، لە وتارى ئەمڕۆ هەینى دا، پەیامى مەرجەعیەتى خوێندەوە و داواى لە سێ سەرۆکایەتیەکەى عێراق کرد، چاکسازى ڕاستەقینە دەستپێبکەن، هەروەک ڕەخنەشى لەدەسەڵاتى دادوەرى گرت بەوەى بە کارى خۆى هەڵنەستاوە.\nبەڕاى چاودێران، پەیامەکەى مەرجەعیەت گەرچى پشتگیرى بەشێک لە داواکارى خۆپیشادەرانى تێدابوو، بەڵام لەلایەکەى تر پشتگیرى مانەوەى حکومەت بوو، هەروەها هێزە ئەمنیەکانیشى دەستکراوەتر کرد بۆ لەمپەر دروستکردن لەبەردەم خۆپیشاندەراندا.\nسالار مەحمود راوێژکارى سەرۆک کۆمارى عێراق، پێیوایە عێراق بە قۆناغێکى سەخت و دژواردا تێپەڕ دەبێت، بەو پێیەى داواکاریـیەکان، داواکارى گۆڕانکارى ڕیشەین لەبەڕێوەبردن و ڕووبەڕووبوونەوەى گەندەڵى ، دەڵێت"لابردنى کۆمەڵێک بڕیار بەدەست کە رێگرن لەبەردەم چاکسازیدا و دەسەڵاتیان لایە، یەکێکى ترە لە خواستەکان."\nسالار مەحمود، روونیکردەوە دەسەڵاتى عێراق کۆمەڵێک لێپێچینەوەى خێراى بەدەستەوەیە بۆ گۆڕینى بەشێک لە وەزیرەکان و دادگایـیکردنى هەندێک لەوانەى کە لەنێو دەسەڵاتدان و لاى دەستەى نەزاهە دۆسیەیان هەیە، وتى"پەرلەمانیش دەیەوێت بەدواداچوونى خێرا بکات بۆ هۆکارى جێبەجێ نەکردنى ئەو بڕیارانەى لە بودجەى ساڵانەدا دراون."\nهێوربوونەوەى دۆخى عێراق بۆ ماوەى چەند کاتژمێرێک، مایەى دڵخۆشى نیـیە بۆ بەرپرسانى عێراق، بەو پێیەى شەقامى عێراقى کەوتۆتە دەست "هێزێکى شاراوە" و هەرکات بیانەوێت، بە هەزاران خۆپیشاندەر دێنێتەوە سەر شەقام.\nلە هەمووشى ترسناکتر بۆ حکومەتى عێراق، توڕەیى گەنجان و خۆپیشاندەرانە، کە سڵ لە هیچ ناکەنەوە و لەنێو بەغداى پایتەختدا، بەسەدان سەربازیان چەک کردووە و چەندین ئۆتۆمبێلى سەربازیشیان سوتاندووە.\nهەروەها خۆپیشاندانى ئەمجارەى عێراقیەکان جیاوازترە، بەو پێیەى خۆپیشاندەران لە گۆڕەپانى تەحریر ڕاناوەستن، بەڵکو بەرەو ناوچەى سەوز دەڕۆن و ڕێگە سەرەکیەکان دادەخەن، ئەمە جگە لەوەى داواکارى سیاسى، تێکەڵ بە دروشم و خواستەکانیشیان بووە.\nبەڕاى سیاسەتمەدارانى عێراق، هیچ لایەنێکى عێراقى تا ئێستا پشتگیرى خۆپیشاندەرانى نەکردووە، ئەگینا دۆخەکە دەتەقیەوە، بە تایبەت ئەوان پێیانوایە، ژمارەى راستەقینەى خۆپیشاندەرە کوژراوەکان دەشاردرێتەوە و گەیشتۆتە نزیکەى 100 کەس.\nسەرچاوەیەکى ئاگادار لە ئاڵۆزیە سیاسیەکانى عێراق، بە دەنگى ئەمەریکاى وت"لەبارەى ئاڵۆزیـیەکانى عێراق، سێ بۆچوون لە نێو لایەنە شیعیەکاندا دروستبووە."\nسەرچاوەکە بۆچوونەکانى بۆ دەنگى ئەمەریکا ئاشکراکرد، روونیکردەوە عادل عەبدولمەهدى سەرۆک وەزیرانى عێراق بۆچوونى وایە، ئەوەى ڕوودەدات پیلانگێڕیە لەدژى و هەوڵێکە بۆ دوورخستنەوەى، پاساویشى ئەوەیە کە خۆپیشاندانەکان هەر لە سەرەتاوە بە توندوتیژى دەستیانپێکردووە.\nبەوتەى سەرچاوەکە، بەشێکى تر لە لایەنە شیعیەکان پێیانوایە ئەوەى ڕوودەدات مەترسیـیەکى گەورەیە لەسەر عێراق و دەستى وڵاتانى زلهێزشى لە پشتەوەیە، وتى"بەشێکى تر لە شیعەکان وا لە دۆخەکە دەڕوانن، ناڕەزایەتیـیەکان دەرئەنجامى گەندەڵى و ناعەدالەتى و خراپى دۆخى خەڵکن."\nبەپێى زانیاریەکان، لایەنە شیعیەکان گفتوگۆیان لەسەر دۆخى عێراق کردووە، چەند سیناریۆیەکیان بۆ حاڵەتى درێژەکێشانى خۆپیشاندان و ناڕەزایەتیـیەکان داڕشتووە.\nیەکێک لە سیناریۆکان دوورخستنەوەى عادل عەبدولمەهدى یە لە پۆستەکەى و دانانى کەسێکى ترە، بەو مەرجەى سێ مانگ بەو کەسە بدرێت، تا چاکسازى بکات و شەقام لە حکومەت ڕازى بکات، بەڵام "عادل عەبدولمەهدى ئامادەى دەست لەکارکێشانەوە نیـیە."\nسیناریۆیەکى تر کە تەنها باسکراوە و لەگەڵ خۆیدا گفتوگۆى لەبارەوە نەکراوە، ئەوەیە کە دواى دەست لەکارکێشانەوەى عادل عەبدولمەهدى، دەسەڵاتەکانى بدرێتە سەرۆک کۆمار و ئەو سەرپەرشتى پـرۆسەى چاکسازى بکات، تا ئەوکاتەى شیعەکان کەسێکى تر دادەنێن.\nلە کاتێکدا گفتوگۆى نێوخۆیى شیعەکان بەردەوامى هەیە، بڕیارە سبەینێ شەممە، پەرلەمانى عێراقیش بۆ تاوتوێکردنى داواکارى خۆپیشاندەران کۆببێتەوە، ئەگەرچى تەواوبوونى نیسابى یاسایى قورسە. بەتایبەت موقتەدا سەدریى سەرۆکى رەوتى سەدر، داواى لەپەرلەمانتارەکانى کرد، ئەندامێتى خۆیان هەڵپەسێرن، تائەوکاتەى حکومەت چاکسازى دەکات.\nجەمال ئەحمەد ئەندامى ئەنجومەنى نوێنەرانى عێراق، لەبارەى کۆبوونەوەکەى سبەینێى پەرلەمان، بە دەنگى ئەمەریکاى وت"گەر خۆپیشاندانەکان بەهێز بن و حکومەت بەردەوام بێت لەسەر لێپێچینەوە توندەکانى، ڕەنگە کۆبوونەوەى سبەینێ سەر نەگرێت."\nوتیشى"گەر دۆخەکە هێور ببێتەوە، پەرلەمان کۆ دەبێتەوە، نوێنەرى خۆپیشاندەران بۆ نێو هۆڵى پەرلەمان بانگ دەکرێن، تەوەرەکانى کۆبوونەوەکە تایبەت دەبن بە داواکاریـیەکانیان."\nچاوەڕوان دەکرێت وەکو وەڵام دانەوەیەکى خێرا بۆ داواکاریـیەکانى شەقام، عادل عەبدولمەهدى نزیکەى 7 وەزیرى کابینەکەى بگۆڕێت، کە ڕەنگە ئەم گۆڕانکاریـیانەش مشت‌ومڕیان لێبکەوێتەوە.\nعادل عەبدولمەهدى کە هەوڵى هێورکردنەوەى دۆخەکە دەدات، رایگەیاند"حکومەت بۆ یەکەمجارە بەرنامەیەکى بە ژمارەوە بۆ چاکسازى پێشکەشکردووە و ئەمەش تەنیا قسە نیە بۆ فریودانى میللەت."\nئامادەیى خۆشى بۆ کارکردن لەگەڵ هەرکەس و لایەنێک نیشاندا کە بیەوێت چاکسازى بکات.


������bet98��׿��_������bet98��׿�� - ����Ա���!!��\n2019��04��26�� 22:29 ��Դ�ڣ�������bet98��׿��\n��˹����ȼ ���� ��������Ӱ�����������!\n����/ ��Ů/ ����/ �Ӿ�/ ����/ ����ͬ/ �L��/ ��ȫ/ ������/ ����/ ��Ů/ ��ǧ��/ ϵ��/ ��ů/ ��ѩ��/ �¶�/ ������/ ���е�/ ����/ ����/ ����/ ����/ ������/ ��ɯ/ ������/ ��Ʒ/ �Ͳ˻�/ ��ѩ/ ɭ��/ ����/ ������/ �¶�/ �Ӿ�/ ʱ��/ ����/ ����/ ��Ů/ ������/ �¶�/ ������/ ������/ ������bet98��׿��/ ���ζ������ˮ/ ���ζ�n5/ ��ˮ����/ ��ɫ������/ ���ζ����/ ������ô��/ ���ζ��ݻ�����ϵ��/ �ݻ�����/ ���ζ��ݻ�������ӯ��˪/ ���ζ��ݻ�����/\nʱ�� ���� ��� ���� ʱ�� ���� ����Ȧ ���� ����Ȧ yoka ���� ��Ʒ ���� ������bet98��׿�� ������ Ʒ�� ���� ���� �Ͳ˻� С��� ά���� ���� ϵ�� ���� ��Ʒ ʱ�� ʱ�� Ʒ�� ͯ�� ����